ישיבת מליאה, כנסת 16, פרוטוקול מספר 22, 2003-05-19 00:00

ראובן ריבלין: היום י"ז באייר התשס"ג, 19 בחודש מאי 2003 למניינם.

ראובן ריבלין: אני מתכבד, רבותי חברי כנסת, לפתוח את ישיבת הכנסת.

ראובן ריבלין: הודעה למזכיר הכנסת.

אריה האן: ברשות יושב-ראש הכנסת, הנני מתכבד להודיע, כי הונחו היום על שולחן הכנסת –      לדיון מוקדם: הצעת חוק עבירות שיש עמן קלון, התשס"ג-2003, מאת חבר הכנסת רשף חן וקבוצת חברי הכנסת; הצעת חוק בתי-המשפט (תיקון - תקופת צינון), התשס"ג-2003, מאת חברי הכנסת איתן כבל, יצחק וקנין, אבשלום וילן ודני יתום; הצעת חוק תקנות ההגנה (שעת-חירום) (תיקון - החרמה והריסה של רכוש), התשס"ג-2003, מאת חברת הכנסת זהבה גלאון; הצעת חוק אימוץ ילדים (תיקון - אימוץ בין-ארצי), התשס"ג-2003, מאת חברת הכנסת קולט אביטל; הצעת חוק סדר הדין הפלילי (סמכויות אכיפה - מעצרים) (תיקון - הארכת המועד להבאה בפני שופט), התשס"ג-2003, מאת חבר הכנסת ניסן סלומינסקי; הצעת חוק הגבלת פרסום משקאות אלכוהוליים, התשס"ג-2003, מאת חבר הכנסת אליעזר כהן; הצעת חוק בתי-המשפט (תיקון - מינוי מתרגם), התשס"ג-2003, מאת חבר הכנסת אמנון כהן; הצעת חוק-יסוד: הכנסת (תיקון - סייג לדיון בהצעת חוק), מאת חבר הכנסת אליעזר כהן; הצעת חוק המכר (דירות) (תיקון - מסירת מידע לקונה), התשס"ג-2003, מאת חבר הכנסת אהוד רצאבי וקבוצת חברי הכנסת; הצעת חוק טיפול והובלת חומרים מסוכנים (תיקוני חקיקה), התשס"ג-2003, מאת חבר הכנסת אורי יהודה אריאל; הצעת חוק הנכים (תגמולים ושיקום) (תיקון - הרחבת תקופת הזכאות), התשס"ג-2003, מאת חברת הכנסת זהבה גלאון; הצעת חוק לתיקון פקודת העיריות (פיטורי עובדים בכירים), התשס"ג-2003, מאת חבר הכנסת אברהם הירשזון; הצעת חוק העמותות (תיקון - הגבלות על רישום, שכר מנהל ותרומות), התשס"ג-2003, מאת חבר הכנסת אופיר פינס-פז; הצעת חוק התכנון והבנייה (תיקון - ייעוד קרקע למבנים לאוכלוסייה הקשישה), התשס"ג-2003, מאת חברי הכנסת יורי שטרן, מיכאל נודלמן ואריה אלדד; הצעת חוק סיוע לקריית-שמונה ולגליל (תיקוני חקיקה) (הוראת שעה), התשס"ג-2003, מאת חברי הכנסת יוסי שריד ורן כהן; הצעת חוק להגנת ברי-רשות במקרקעי ציבור, התשס"ג-2003, מאת חבר הכנסת אלי בן-מנחם; הצעת חוק לתיקון פקודת מס הכנסה (אנשים עם מוגבלויות), התשס"ג-2003, מאת חברת הכנסת קולט אביטל וקבוצת חברי הכנסת; הצעת חוק הגנת הצרכן (תיקון - עסקה לתקופה קצובה), התשס"ג-2003, מאת חברת הכנסת אורית נוקד; הצעת חוק לתיקון פקודת מס הכנסה (פטור לתאגיד לתעסוקת נכים ומוגבלים), התשס"ג-2003, מאת חבר הכנסת רן כהן; הצעת חוק זיכרון השואה והגבורה – "יד ושם" (תיקון - פטור ממסים), התשס"ג-2003, מאת חברי הכנסת אברהם הירשזון וקולט אביטל; הצעת חוק הפיצויים לנפגעי תאונות דרכים (תיקון - מספר כלי רכב מעורבים בתאונה), התשס"ג-2003, מאת חבר הכנסת אליעזר כהן; הצעת חוק לתיקון פקודת ביטוח רכב מנועי (ביטוח אופנועים), התשס"ג-2003, מאת חבר הכנסת אליעזר כהן; הצעת חוק-יסוד: זכויות חברתיות, מאת חבר הכנסת אופיר פינס-פז; הצעת חוק הירושה (תיקון - קיום צוואה על אף חסר בצורתה), התשס"ג-2003, מאת חבר הכנסת ניסן סלומינסקי; הצעת חוק התגמולים לנפגעי פעולות איבה (תיקון - פגיעת איבה מחוץ לישראל), התשס"ג-2003, מאת חבר הכנסת אברהם הירשזון; הצעת חוק חיזוק בתים משותפים כנגד רעידת אדמה על-ידי בניית יחידות דיור, התשס"ג-2003, מאת חברי הכנסת רן כהן ואיתן כבל; הצעת חוק תפקודם של שירותי הכבאות וכוחות הביטחון בעת אירוע רב-נפגעים, התשס"ג-2003, מאת חבר הכנסת איתן כבל; הצעת חוק בתי-המשפט (תיקון - מועד לפרסום כתב אישום), התשס"ג-2003, מאת חבר הכנסת אברהם הירשזון; הצעת חוק חובת המכרזים (תיקון - חובת העסקתם של אזרחי ישראל) (הוראת שעה), התשס"ג-2003, מאת חברי הכנסת יורי שטרן, מיכאל נודלמן ואריה אלדד; הצעת חוק סיוע לשכונות גבול בירושלים (הוראת שעה), התשס"ג-2003, מאת חברי הכנסת יורי שטרן, מיכאל נודלמן ואריה אלדד; הצעת חוק מימון מפלגות (תיקון - עידוד ייצוג לשני המינים), התשס"ג-2003, מאת חברת הכנסת גילה גמליאל; הצעת חוק לתיקון פקודת הסמים המסוכנים (טיפול באמצעות סם הקנביס), התשס"ג-2003, מאת חברי הכנסת רשף חן, אילן שלגי, אהוד רצאבי  ואתי לבני; הצעת חוק מיסוי מקרקעין (שבח, מכירה ורכישה) (תיקון - משפחה חד-הורית), התשס"ג-2003, מאת חבר הכנסת אהוד רצאבי וקבוצת חברי הכנסת; הצעת חוק זכויות החולה (תיקון - איסור הטרדה ושכנוע), התשס"ג-2003, מאת חברי הכנסת רשף חן, אילן שלגי, אהוד רצאבי ואתי לבני; הצעת חוק לעידוד השקעות הון (הארכת תוקף), התשס"ג-2003, מאת חבר הכנסת אהוד רצאבי וקבוצת חברי הכנסת; הצעת חוק השוואת זכויות הסטודנט לאברך, התשס"ג-2003, מאת חבר הכנסת רשף חן וקבוצת חברי הכנסת; הצעת חוק ביטוח בריאות ממלכתי (תיקון - פטור לגמלאים), התשס"ג-2003, מאת חברי הכנסת עסאם מח'ול, מוחמד ברכה ואחמד טיבי; הצעת חוק שוויון ההזדמנויות בעבודה (תיקון - איסור דרישת פרטים של משרתי מילואים), התשס"ג-2003, מאת חבר הכנסת איתן כבל; הצעת חוק העסקת עובדים על-ידי קבלני כוח-אדם (תיקון - עונשין), התשס"ג-2003, מאת חברי הכנסת יורי שטרן, מיכאל נודלמן ואריה אלדד; הצעת חוק הבחירות לכנסת (תיקון - הגדלת אחוז החסימה), התשס"ג-2003, מאת חברת הכנסת גילה פינקלשטיין; הצעת חוק לתיקון פקודת הטלגרף האלחוטי [נוסח חדש] (איסור שידור רדיו מהים), התשס"ג-2003, מאת חבר הכנסת רשף חן וקבוצת חברי הכנסת; הצעת חוק חניית רכב כבד, התשס"ג-2003, מאת חבר הכנסת איתן כבל; הצעת חוק לעידוד השקעות הון (תיקון - קביעת הערים רמלה ולוד כאזור עדיפות לאומית א'), התשס"ג-2003, מאת חבר הכנסת אמנון כהן; הצעת חוק רישום מען (תיקוני חקיקה), התשס"ג-2003,  מאת חבר הכנסת אורי יהודה אריאל; הצעת חוק הביטוח הלאומי (תיקון - ביטוח אבטלה לעובד עצמאי), התשס"ג-2003, מאת חבר הכנסת אליהו ישי וקבוצת חברי הכנסת; הצעת חוק יסודות התקציב (תיקון - דיווח בדבר תנאי שכר במשרדי הממשלה), התשס"ג-2003, מאת חברת הכנסת גילה גמליאל; הצעת חוק לתיקון פקודת מס הכנסה (ניכוי הוצאות חינוך ילדים), התשס"ג-2003, מאת חבר הכנסת משולם נהרי וקבוצת חברי הכנסת; הצעת חוק לימוד חובה (תיקון - לימוד חובה עד כיתה י"ב), התשס"ג-2003,  מאת חברי הכנסת עבד-אלמאלכ דהאמשה וטלב אלסאנע; הצעת חוק לתיקון פקודת הראיות (חיסיון עיתונאי), התשס"ג-2003, מאת חברת הכנסת זהבה גלאון; הצעת חוק צער בעלי-חיים (הגנה על בעלי-חיים) (תיקון - עונשין), התשס"ג-2003, מאת חברי הכנסת אחמד טיבי, מוחמד ברכה ועסאם מח'ול;  הצעת חוק הדגל והסמל (תיקון - הצבת הדגל בכיתות לימוד), התשס"ג-2003, מאת חברת הכנסת גילה פינקלשטיין; הצעת חוק הגנת הצרכן (תיקון - חובת גילוי נוהל השבת טובין), התשס"ג-2003, מאת חבר הכנסת אהוד רצאבי וקבוצת חברי הכנסת; הצעת חוק הגנת הצרכן (תיקון - מחירים באזור סחר חופשי באילת), התשס"ג-2003, מאת חבר הכנסת אהוד רצאבי וקבוצת חברי הכנסת; הצעת חוק זכויות הדייר בדיור הציבורי (תיקון - המצאת מידע בשפת ארץ המוצא), התשס"ג-2003, מאת חבר הכנסת אהוד רצאבי וקבוצת חברי הכנסת; הצעת חוק הגנת הצרכן (תיקון - תשלום עבור רכישת יחידת נופש), התשס"ג-2003, מאת חבר הכנסת אהוד רצאבי וקבוצת חברי הכנסת; הצעת חוק הבחירות (דרכי התעמולה) (תיקון - ביטול איסור תעמולה), התשס"ג-2003, מאת חברת הכנסת גילה פינקלשטיין וקבוצת חברי הכנסת; הצעת חוק שירותי תיירות (תיקון - הרחבת פיקוח), התשס"ג-2003, מאת חבר הכנסת יגאל יאסינוב וקבוצת חברי הכנסת; הצעת חוק פיצויי פיטורים (תיקון - הגבלת פיטורי נפגע עבודה), התשס"ג-2003, מאת חברי הכנסת עמיר פרץ, דוד טל ואילנה כהן; הצעת חוק איסור הפסקת אספקת שירותים חיוניים בתקופות חגים (תיקוני חקיקה), התשס"ג-2003, מאת חבר הכנסת יגאל יאסינוב וקבוצת חברי הכנסת; הצעת חוק איסור כפיית פוליגרף, התשס"ג-2003, מאת חבר הכנסת יחיאל חזן; הצעת חוק התפזרות הכנסת השש-עשרה, התשס"ג-2003, מאת חברי הכנסת עבד-אלמאלכ דהאמשה וטלב אלסאנע; הצעת חוק לתיקון פקודת מס הכנסה (זיכוי לתלמיד), התשס"ג-2003, מאת חברי הכנסת אחמד טיבי, מוחמד ברכה ועסאם מח'ול; הצעת חוק-יסוד: בית-משפט לחוקה, מאת חבר הכנסת אליעזר כהן; הצעת חוק יסודות התקציב (תיקון - מסמכים נלווים נוספים לצורך פירוט ושקיפות), התשס"ג-2003, מאת חברת הכנסת מל פולישוק-בלוך וקבוצת חברי הכנסת; הצעת חוק זכויות התלמיד (תיקון - הזכות להיבחן בבחינת בגרות), התשס"ג-2003, מאת חברי הכנסת עבד-אלמאלכ דהאמשה וטלב אלסאנע; הצעת חוק לימוד חובה (תיקון - גיל חינוך חובה), התשס"ג-2003, מאת חברי הכנסת עבד-אלמאלכ דהאמשה וטלב אלסאנע; הצעת חוק הגנת השכר (תיקון - תנאים לניכוי חוב משכר עבודה), התשס"ג-2003, מאת חברי הכנסת חיים אורון, רן כהן וזהבה גלאון; הצעת חוק-יסוד: זכויות חברתיות, מאת חברי הכנסת חיים אורון, רן כהן וזהבה גלאון; הצעת חוק התכנון והבנייה (תיקון - ניהול פרוטוקול על-ידי ועדה מקומית), התשס"ג-2003, מאת חברי הכנסת חיים אורון, רן כהן וזהבה גלאון; הצעת חוק דחיית שירות לתלמידי ישיבות שתורתם אומנותם (תיקון - ביטול החוק), התשס"ג-2003, מאת חברי הכנסת חיים אורון, רן כהן וזהבה גלאון; הצעת חוק האזרחות (תיקון - פטור מתנאים להתאזרחות למשרת בצה"ל), התשס"ג-2003, מאת חברי הכנסת חיים אורון, רן כהן וזהבה גלאון; הצעת חוק שירותי הדת היהודיים (תיקון - משך כהונת רב עיר), התשס"ג-2003, מאת חברי הכנסת חיים אורון, רן כהן וזהבה גלאון; הצעת חוק צער בעלי-חיים (הגנה על בעלי-חיים) (תיקון - השתתפות של חיות במופעים והגנה על חיות הבר), התשס"ג-2003, מאת חברת הכנסת זהבה גלאון; הצעת חוק רישום מען (תיקוני חקיקה), התשס"ג-2003, מאת חבר הכנסת אורי יהודה אריאל; הצעת חוק ההתיישנות (תיקון - חישוב תקופת ההתיישנות לתובע עם פיגור שכלי), התשס"ג-2003, מאת חברי הכנסת מיכאל איתן ואופיר פינס-פז; הצעת חוק הספורט (תיקון - שידור משחקים), התשס"ג-2003, מאת חבר הכנסת חיים כץ; הצעת חוק המפלגות (תיקון - איסור קבלת תרומות על-ידי מועמד בבחירות מקדימות), התשס"ג-2003, מאת חברי הכנסת רשף חן,  אילן שלגי ואהוד רצאבי; הצעת חוק המים (תיקון - כבישים כמזהמים), התשס"ג-2003, מאת חבר הכנסת מיכאל מלכיאור; הצעת חוק העסקת עובדים זרים (תיקוני חקיקה), התשס"ג-2003, מאת חבר הכנסת חיים כץ; הצעת חוק איסור מכירת חומרי בנייה לבונה ללא היתר, התשס"ג-2003, מאת חבר הכנסת יאיר פרץ וקבוצת חברי הכנסת; הצעת חוק בתי-דין לממונות, התשס"ג-2003,  מאת חבר הכנסת אמנון כהן; הצעת חוק סוחרי רכב, התשס"ג-2003, מאת חברי הכנסת יאיר פרץ, יצחק וקנין  ואמנון כהן; הצעת חוק לתיקון פקודת מס הכנסה (זיכוי וניכוי תשלומים עבור השגחה על ילד בשעות העבודה), התשס"ג-2003, מאת חברי הכנסת עמיר פרץ, דוד טל ואילנה כהן; הצעת חוק פנסיה ממלכתית, התשס"ג-2003, מאת חבר הכנסת אליהו ישי וקבוצת חברי הכנסת; הצעת חוק קרן מחקר לבחינת בטיחות השימוש בטלפונים סלולריים (הוראת שעה), התשס"ג-2003,  מאת חבר הכנסת אמנון כהן; הצעת חוק הגדרת אדם (תיקוני חקיקה), התשס"ג-2003, מאת חבר הכנסת יצחק כהן וקבוצת חברי הכנסת; הצעת חוק איסור הונאה בכשרות (תיקון - ביטול החוק), התשס"ג-2003, מאת חברת הכנסת זהבה גלאון; הצעת חוק איסור הונאה בכשרות (תיקון - סייג לשיקולים), התשס"ג-2003, מאת חבר הכנסת אליהו ישי וקבוצת חברי הכנסת; הצעת חוק בתי-המשפט (תיקון - דיון בנושאי דת), התשס"ג-2003, מאת חבר הכנסת יאיר פרץ וקבוצת חברי הכנסת; הצעת חוק המרכז להנצחת מורשת יהדות תוניס: רבניה ומשורריה, התשס"ג-2003, מאת חבר הכנסת אליהו ישי וקבוצת חברי הכנסת; הצעת חוק חוזה הביטוח (תיקון - חתימה על פוליסה), התשס"ג-2003, מאת חבר הכנסת אמנון כהן; הצעת חוק סדר הדין הפלילי (סמכויות אכיפה - מעצרים) (תיקון - תנאים למעצר ראשון), התשס"ג-2003, מאת חברי הכנסת דוד אזולאי ואמנון כהן; הצעת חוק לתיקון פקודת הסמים המסוכנים (פיצוי קטין שניזוק), התשס"ג-2003, מאת חבר הכנסת יאיר פרץ וקבוצת חברי הכנסת; הצעת חוק תקופות הכשרה בבתי-מדרש למורים וגננות, התשס"ג-2003, מאת חבר הכנסת נסים זאב וקבוצת חברי הכנסת; הצעת חוק להסדר ההימורים בספורט (תיקון - השימוש ביתרת הכנסות), התשס"ג-2003, מאת חבר הכנסת מתן וילנאי וקבוצת חברי הכנסת; הצעת חוק רשות מים עצמאית, התשס"ג-2003, מאת חבר הכנסת אליעזר כהן; הצעת חוק לתיקון פקודת הבנקאות (הלוואה ללא יכולת חזרה ללווה), התשס"ג-2003, מאת חברי הכנסת גדעון סער ודליה איציק; הצעת חוק התכנון והבנייה (תיקון - צווי הריסה במגזר הבדואי בנגב), התשס"ג-2003, מאת חברי הכנסת מוחמד ברכה, עסאם מח'ול ואחמד טיבי; הצעת חוק סיוע לסטודנטים עולים, התשס"ג-2003, מאת חבר הכנסת יגאל יאסינוב וקבוצת חברי הכנסת; הצעת חוק המרכז להנצחת זכרו של רחבעם זאבי הי"ד, התשס"ג-2003, מאת חברי הכנסת אריה אלדד, מיכאל נודלמן ויורי שטרן; הצעת חוק הגנת השכר (תיקון - רישום שעות העבודה), התשס"ג-2003, מאת חברי הכנסת עמיר פרץ, דוד טל ואילנה כהן; הצעת חוק עדיפות לאומית בחינוך, התשס"ג-2003, מאת חברי הכנסת מוחמד ברכה, עסאם מח'ול ואחמד טיבי; הצעת חוק הבנקאות (שירות ללקוח) (תיקון - מסירת מידע על עמלות וחיובים נוספים), התשס"ג-2003, מאת חבר הכנסת איתן כבל; הצעת חוק צער בעלי-חיים (ניסויים בבעלי-חיים) (תיקון - סימון מוצרים), התשס"ג-2003,  מאת חבר הכנסת איתן כבל; הצעת חוק ההסדרים במשק המדינה (תיקוני חקיקה להשגת יעדי התקציב) (תיקון - גביית ארנונה), התשס"ג-2003, מאת חבר הכנסת איתן כבל; הצעת חוק לתיקון פקודת מס הכנסה (השוואת מעמד שומרים לעובדי משמרות), התשס"ג-2003, מאת חברת הכנסת מרינה סולודקין; הצעת חוק-יסוד: חופש הדת והמצפון, מאת חברת הכנסת מרינה סולודקין; הצעת חוק החוזים האחידים (תיקון - תנאי בדבר מקום שיפוט), התשס"ג-2003, מאת חבר הכנסת אליהו ישי וקבוצת חברי הכנסת; הצעת חוק לתיקון פקודת הסמים המסוכנים (טיפול באמצעות סם הקנביס), התשס"ג-2003, מאת חבר הכנסת רומן ברונפמן; הצעת חוק לתיקון פקודת התעבורה (התקנת פטיש ביטחון), התשס"ג-2003, מאת חבר הכנסת יאיר פרץ וקבוצת חברי הכנסת; הצעת חוק מס ערך מוסף (תיקון - מועד החיוב במס), התשס"ג-2003, מאת חבר הכנסת אליעזר כהן; הצעת חוק אימוץ ילדים (תיקון - אימוץ בין-ארצי), התשס"ג-2003, מאת חברי הכנסת רשף חן, אילן שלגי, אהוד רצאבי ואתי לבני; הצעת חוק האזרחות (תיקון - מתן זכויות לבעלי קרבה ראשונה לאזרח ישראלי), התשס"ג-2003, מאת חברי הכנסת אחמד טיבי, מוחמד ברכה ועסאם מח'ול; הצעת חוק פינוי מאחזים מבודדים, התשס"ג-2003, מאת חברי הכנסת רן כהן ואיתן כבל; הצעת חוק הפנסיה, התשס"ג-2003, מאת חברי הכנסת עמיר פרץ, דוד טל ואילנה כהן; הצעת חוק הירושה (תיקון - פסלות לרשת), התשס"ג-2003, מאת חברת הכנסת זהבה גלאון; הצעת חוק הרשויות המקומיות (מאבק בנגע הסמים), התשס"ג-2003, מאת חברי הכנסת אחמד טיבי, מוחמד ברכה ועסאם מח'ול; הצעת חוק האזרחות (תיקון  - איחוד משפחות), התשס"ג-2003, מאת חברי הכנסת אחמד טיבי, מוחמד ברכה ועסאם מח'ול; הצעת חוק המקרקעין (תיקון - פיצויים לרוכש), התשס"ג-2003, מאת חבר הכנסת אליהו ישי וקבוצת חברי הכנסת; הצעת חוק לתיקון פקודת המשטרה (חובת הגשת דין-וחשבון על פעילות המחלקה לחקירות שוטרים), התשס"ג-2003,  מאת חברי הכנסת יורי שטרן, מיכאל נודלמן ואריה אלדד; הצעת חוק הרשויות המקומיות (בחירות) (תיקון - מועד הבחירות), התשס"ג-2003, מאת חבר הכנסת רשף חן וקבוצת חברי הכנסת; הצעת חוק נישואין וגירושין, התשס"ג-2003, מאת חבר הכנסת רומן ברונפמן וקבוצת חברי הכנסת; הצעת חוק המקרקעין (תיקון - רישום בעלות בחלק אופקי של המקרקעין), התשס"ג-2003, מאת חבר הכנסת איתן כבל; הצעת חוק לתיקון פקודת מס הכנסה (דחיית תשלום מס), התשס"ג-2003, מאת חברי הכנסת עמיר פרץ, דוד טל ואילנה כהן; הצעת חוק לתיקון פקודת מס הכנסה (מיסוי ספורטאי-חוץ בענף הכדורסל), התשס"ג-2003, מאת חברי הכנסת עמיר פרץ, דוד טל ואילנה כהן; הצעת חוק ביטוח בריאות ממלכתי (תיקון - פטור מתשלום בעד תרופות) (הוראת שעה), התשס"ג-2003, מאת חברי הכנסת אילנה כהן, עמיר פרץ ודוד טל; הצעת חוק לימוד חובה (תיקון - ביטול תשלומי הורים), התשס"ג-2003, מאת חברת הכנסת גילה פינקלשטיין; הצעת חוק הגנת הפרטיות (תיקון - מסירת מידע בין גופים ציבוריים), התשס"ג-2003, מאת חבר הכנסת אהוד רצאבי וקבוצת חברי הכנסת; הצעת חוק הלוואות  לדיור (תיקון - עיכוב פינוי חייב), התשס"ג-2003, מאת חבר הכנסת יעקב מרגי; הצעת חוק זכויות התלמיד (תיקון - הגדרת מוסד חינוך מוכר), התשס"ג-2003, מאת חברי הכנסת עבד-אלמאלכ דהאמשה וטלב אלסאנע; הצעת חוק הזכות לקבורה אזרחית חלופית (תיקון - הצורך בהסכמה), התשס"ג-2003, מאת חבר הכנסת רשף חן וקבוצת חברי הכנסת; הצעת חוק מאבטחים אזרחיים, התשס"ג-2003, מאת חבר הכנסת איתן כבל; הצעת חוק גנים לאומיים, שמורות טבע ואתרי הנצחה (תיקון - הכרזה על גן לאומי ושמורת טבע), התשס"ג-2003, מאת חבר הכנסת רשף חן וקבוצת חברי הכנסת; הצעת חוק האזרחות (תיקון - פטור מתנאים להתאזרחות בתום שנת שירות סדיר), התשס"ג-2003, מאת חברת הכנסת מרינה סולודקין; הצעת חוק האזרחות (תיקון - הכרה בקטין שננטש או שהוריו נפטרו), התשס"ג-2003, מאת חברת הכנסת מרינה סולודקין.

אריה האן: עוד אודיעכם, כי חברת הכנסת ענבל גבריאלי הסירה מסדר-יומה של הכנסת את הצעת חוק המוזיאונים (תיקון - ביקורי נוער), התשס"ג-2003, שמספרה פ/611, שהוגשה על-ידה.

אריה האן: תודה.

ראובן ריבלין: אני מאוד מודה למזכיר הכנסת.

ראובן ריבלין: רבותי חברי הכנסת, הצעת סיעת העבודה-מימד להביע אי-אמון בממשלה בשל המשך השביתות במשק – המשך השביתות במשק - והמצב הכלכלי-החברתי והביטחוני.

ראובן ריבלין: ינמק את הצעת האי-אמון חבר הכנסת אברהם בורג.

ראובן ריבלין: ישיב, כך נאמר לי, שר האוצר.

ראובן ריבלין: כבוד השר עזרא נמצא כאן, על כל פנים, והוא ישמע.

ראובן ריבלין: השר מאיר שטרית הוא גם שר במשרד האוצר.

ראובן ריבלין: אדוני המנמק את האי-אמון, האם נושא השביתות הוא לא דבר שכבר - - -

אברהם בורג: אם לא היום - אז מחר.

ראובן ריבלין: אז האם אדוני מבקש להביע אי-אמון מחר?

ראובן ריבלין: או בשל המצב הכלכלי - - -

אברהם בורג: אני מבקש להוציא אי-אמון מחוץ לסוגריים, וכל פעם - להחליף את מה שבתוך הסוגריים.

ראובן ריבלין: אני מאוד מודה לאדוני.

ראובן ריבלין: נא לנמק, בבקשה.

אברהם בורג: אדוני היושב-ראש, בדרך כלל נהוג בשלב הזה, כאשר עולה נציג אופוזיציה, שהוא שואל - איפה ראש הממשלה, וכו'.

אברהם בורג: יש איזה ריטואל.

אברהם בורג: אולי, אדוני, כדאי לחשוב איזו מחשבה גדולה נוספת על כל מוסד האי-אמון.

אברהם בורג: חשבנו שאי-אמון קונסטרוקטיבי הוא זה שיפתור את הבעיה, אבל זה לא פותר.

אברהם בורג: זה עולה בכל יום שני באופן ריטואלי, וכנראה לא ממלא את תפקידו.

אברהם בורג: יש לי כמה הצעות איך ניתן - - -

ראובן ריבלין: אני מוכרח לומר לך, אדוני, שלקחתי אחת מהיוזמות שלך והצעתי אותה לראש הממשלה.

ראובן ריבלין: היום אני שמח לשמוע שהרעיון קורם עור וגידים.

ראובן ריבלין: ראש הממשלה מתכוון להגיע לכאן יחד עם כל ממשלתו להשיב על שאלות ישירות של חברי הכנסת אחת לכנס או לפחות - - -

אברהם בורג: אז אני מאוד שמח, כי אתה היית בסוד היוזמה הזאת מלכתחילה.

אברהם בורג: אני אציע לך עוד אחת, אם תרצה, בנושא של דרך בניית האי-אמון, כך שגם האופוזיציה תוכל לדבר, וגם המוסד של האי-אמון לא יגיע לכדי זילות, והוא הגיע לכדי זילות בכנסות האחרונות, לא רק בכנסת הזאת.

ראובן ריבלין: עד היום, כל ההצעות של אדוני נראו בעיני.

ראובן ריבלין: אני מקווה שכך יימשך.

אברהם בורג: אני אשמח.

אברהם בורג: זה משהו קונסטרוקטיבי, לא דסטרוקטיבי, לשם שינוי.

אברהם בורג: אדוני היושב-ראש, סיעת העבודה התלבטה הרבה מאוד במי להגיש אי-אמון.

אברהם בורג: היא קיימה בקרבה הרבה מאד התייעצויות במי להגיש אי-אמון - - -

גדעון סער: מי המועמד לראשות הממשלה?

אברהם בורג: זה שאצלנו יש בעיות של יושב-ראש ויושב-ראש זמני - זה מן המפורסמות שאינן צריכות ראיה, אבל אחד הדברים שגילינו הוא, שאנחנו לא יודעים במי להגיש אי-אמון, חבר הכנסת גדעון סער, מזכיר הממשלה לשעבר.

אברהם בורג: בהתחלה חשבנו, מתוקף הבטחותיו לציבור - אולי נגיש אי-אמון בראש הממשלה של ארי שביט?

אברהם בורג: בכל זאת, שילה וויתורים כואבים - - -

גדעון סער: אתה לא רוצה להציע אי-אמון - - -

אברהם בורג: לא, חשבתי.

אברהם בורג: הוא הבטיח לציבור הבטחה אחת, הוא הפר אותה.

אברהם בורג: חשבתי - בכל זאת, ראש הממשלה הפר את הבטחתו לציבור, לא חשוב מאיפה הוא בא - צריך לבקר אותו?

אברהם בורג: כבר הכנו את הארגומנט, וזה בכל זאת ארגומנט מורכב, חבר הכנסת סער, אתה מודה.

אברהם בורג: עד שהגיע ראש הממשלה של ה"ג'רוזלם פוסט".

אברהם בורג: אמרנו - במי נגיש אי-אמון, בראש הממשלה של ה"ג'רוזלם פוסט"?

אברהם בורג: ועד שאנחנו חושבים כך וכך, אנחנו לא יודעים מה עם שילה.

אברהם בורג: אדוני ראש הממשלה: מה עם שילה?

אברהם בורג: לכאוב או לא לכאוב?

גדעון סער: לא לכאוב.

אברהם בורג: לא לכאוב.

אברהם בורג: לא כואב, שילה?

אברהם בורג: כלומר, לא ברור לנו מה קורה.

אברהם בורג: אז גילינו שלפחות בנושא שילה, אין לנו ראש ממשלה.

אברהם בורג: כואב, מסובך, מביך מבחינה בין-לאומית.

אברהם בורג: אין לנו ראש ממשלה.

אברהם בורג: העמקנו, הסתכלנו פנימה, הסתבר לנו שאצל ראש הממשלה יד ימין לא יודעת מה יד ימין עושה.

אברהם בורג: זאת אומרת, יש יד ימין, זה ברור, זרוע ימינך, ולא ברור ליד ימין מה יד ימין עושה.

אברהם בורג: למה אני אומר שלא ברור ליד ימין מה יד ימין עושה?

אברהם בורג: כי מסתבר שהשרוול השמאלי של הממשלה ריק.

אברהם בורג: שמעתי הבוקר את שר הפנים של מדינת ישראל, לא אחרון קוטלי הקנים בממשלה, והוא מאמין גדול באמונת השלום, במעשה השלום, בתקוות השלום, ביכולת השלום, במחויבות השלום של ראש הממשלה.

אברהם בורג: חבר הכנסת, שר משינוי, בכל זאת, אני מניח, זה מה שהוא צריך להגיד.

אברהם בורג: אחרת, מה הוא עושה שם?

אברהם בורג: אלא מאי, יש לי הרגשה שבממשלת ישראל הנוכחית, השרוול השמאלי הוא כמו השרוול של טרומפלדור.

אברהם בורג: הוא ריק.

אברהם בורג: וכאשר אומרים בית"ר, זה באמת הבית"ר ההיא, ולא ברית אריק ויוסף לפיד.

אברהם בורג: כי לא סופרים אותם.

אברהם בורג: ראש הממשלה הפלסטיני, למפגש פסגה - אל תגידו לא היסטורי – מביא את השר לביטחון פנים, מביא את ראשיה, שריה ויועציה, האנשים הכי חשובים שלו, וראש הממשלה מביא - קובה יבש.

אברהם בורג: לא הביא את שר החוץ, לא הביא את שר הביטחון.

אברהם בורג: טוב, הוא לא סופר אותם, הם מהמפלגה שלו, זה סביר; מי סופר אנשים מהמפלגה שלו?

אברהם בורג: אבל את הפרטנר הגדול שלו, את איש השלום שלו, את השרוול השמאלי שלו, את המאזן הגדול שלו - את טומי לפיד, הוא לא מביא?

אברהם בורג: למה?

אברהם בורג: מה זה, ממשלה שעל פיו של ראש הממשלה האחד יישק כל דבר.

אברהם בורג: או אולי זה לא הפה?

אברהם בורג: למה?

אברהם בורג: ניסיתי להבין למה.

אברהם בורג: לא נעים לי להגיד, אבל הגעתי למסקנה שהכול אחיזת עיניים.

אברהם בורג: איך אני יודע שהכול אחיזת עיניים?

אברהם בורג: קראתי את הסטנוגרמה של תדרוך הכתבים במשרד ראש הממשלה.

אברהם בורג: כתוב בסטנוגרמה כך: שרון: אנחנו הסכמנו לנאום בוש.

אברהם בורג: על מפת הדרכים יש לנו השגות והערות.

אברהם בורג: יש לי בעיות מבית, יש לי אופוזיציה פנימית שלא מאפשרת לי לפעול.

אברהם בורג: אבו-מאזן: אני כבול הרבה יותר ממך עם האופוזיציה, מה עם הממשלה שלי?

אברהם בורג: מה עם הרחוב שלי?

אברהם בורג: לך יש, אומר לו אבו-מאזן, ליברמן אחד.

אברהם בורג: לי יש 1,000 ליברמנים.

אברהם בורג: דב וייסגלס לא התאפק, אומר הפרוטוקול: הליברמן שלנו הרבה יותר כבד מ-1,000 ליברמנים שלכם.

אברהם בורג: תארו לכם, ליברמן אחד שיותר כבד מאריק שרון.

אברהם בורג: תעזבו מ-1,000 ליברמנים שלהם.

אברהם בורג: והוא צודק.

אברהם בורג: צודק דובי וייסגלס, שהוא לא פוליטיקאי, הוא איש אמת, הוא בכל זאת עורך-דין מכובד במדינת ישראל; אם הוא אומר שליברמן שלנו הרבה יותר כבד מ-1,000 ליברמנים שלהם, אני יודע מי ראש הממשלה בפועל.

אברהם בורג: ראש הממשלה בפועל לנושא המדיני ולעצירת סיכויי השלום של מדינת ישראל וטרפוד מפת הדרכים ולגרימה לכך שישראל תתברבר ללא סוף על מפה שמובילה לשום מקום ובדרך שלא מוליכה לשום מקום, הוא אביגדור ליברמן.

אברהם בורג: ולכן, כאשר החלטנו בסופו של דבר, חבר הכנסת סער, כשכבר מצאנו מי ראש הממשלה, כשכבר מצאנו את יד ימין בשרוול הימני, החלטנו להגיש אי-אמון באביגדור ליברמן, כי בו באמת לא בחרנו, אנחנו באמת לא מאמינים בו.

אברהם בורג: אני מניח שגם סיעת שינוי לא מאמינה בו, היא רק עוד לא יודעת שהיא לא מאמינה בו.

גדעון סער: בשרון בחרתם?

אברהם בורג: גם לא, אבל בו לפחות אנחנו מאמינים.

אברהם בורג: כשהוא משקר אנחנו יודעים על מה.

אברהם בורג: אז אמרנו, אם בנושא הזה לא מצאנו את ראש הממשלה - - -

גדעון סער: אני לא רוצה להתבדות, שחלק מכם - - -

אברהם בורג: אתה יודע מה, חבר הכנסת סער, אני בטוח שאפילו חלק ממנהיגות הליכוד הצביע לאריק שרון.

אברהם בורג: אז אמרנו, לא מצאנו את ראש הממשלה המדיני, נלך לחפש אותו במקום אחר.

אברהם בורג: בכל זאת, לא בכל יום הולך לאיבוד במדינת ישראל ראש ממשלה, זה לא דבר פשוט.

אברהם בורג: אמרנו, אולי זה ראש הממשלה העצוב, ראיתם לאחרונה דיווחים שראש הממשלה נוגה, עצוב - הנטל, התסכול, הדיכאון, ה"באסה", בכל זאת כבד לו.

אברהם בורג: הלכנו לחפש את ראש הממשלה המדוכא של מדינת ישראל.

אברהם בורג: אולי הוא צריך את תמיכתנו, אולי נעזור לו באי-אמון ונגאל אותו מנטל השלטון, שלא יהיה כל כך עצוב.

אברהם בורג: חיפשנו, חיפשנו, חיפשנו ופתאום מצאנו ראש ממשלה - - -

גדעון סער: לא צריך לתאר מה שקורה במפלגת העבודה.

גדעון סער: מי יהיה ראש הממשלה שלכם?

רוני בר-און: יש להם ראש ממשלה זמני.

ראובן ריבלין: חבר הכנסת גדעון סער - חבר הכנסת בר-און, אני מעיר לחבר הכנסת סער, אחר כך אני אתפנה להעיר לך.

ראובן ריבלין: אדוני צריך להבין שהוא יכול לקרוא קריאת ביניים, אחת או שתיים, אבל לא להתמיד כאילו היה זה - - -

אברהם בורג: לא נאום ביניים.

רוני בר-און: בייגה, אל תרוץ, הממשלה לא תיפול.

ראובן ריבלין: תודה רבה, חבר הכנסת בר-און.

אברהם בורג: ועד שחיפשנו את ראש הממשלה העצוב הזה, מצאנו חבר כנסת שר, בדל של חיוך, ראינו את ראש הממשלה מדושן מאוד, לגמרי לא בר-יגון, עת הוא ראה את שארית רגלו של שר האוצר נבלעת מתחת לשפמו של עמיר פרץ - בלע אותו עמיר פרץ, נעלם, אין שר אוצר.

אברהם בורג: וראש הממשלה לא נמצא שם, והוא לא מגן עליו, והוא לא שומר עליו, והוא לא מדבר.

אברהם בורג: טוב, הוא לא מבין בכלכלה, במדינאות הוא מבין אז הוא לא מדבר, בכלכלה הוא לא מבין אז הוא לא מדבר, זה הגיוני.

אברהם בורג: נעלם שר האוצר, נבלע, איננו, בלעה אותו האדמה.

אברהם בורג: ואמרנו, אם ככה, אולי נחפש את ראש הממשלה השני.

אברהם בורג: אם ראש הממשלה המדיני הוא ליברמן, אז ראש הממשלה הכלכלי הוא בכל זאת בנימין נתניהו.

אברהם בורג: הוא גם התנהג בהתאם, מסיבות עיתונאים על הבית הלבן, גרפים, שקפים, אסטרטגיות, שני שרים במשרדו, שר לענייני מדינה ושר לענייני כלכלה, בכל זאת, מדינה בתוך מדינה, מכובד.

אברהם בורג: אנחנו אמרנו, ראש הממשלה האלטרנטיבי של מדינת ישראל עמד פה בפני הכנסת, הבהיל אותנו.

אברהם בורג: חברי הכנסת, אני נבהלתי, פקו ברכי.

אברהם בורג: הוא עמד, הוא תיאר את המשבר, את התהום שאליה הולכת להתגלגל מדינת ישראל.

אברהם בורג: מה זה, אנחנו צעד אחרי פי התהום.

אברהם בורג: איך הוא אומר?

אברהם בורג: יזרקו רבבות, אלפים, רבבות-רבבות אם לא נבצע את התוכנית.

אברהם בורג: והוא אומר, באבטלה ההמונית שתתרחש כאן, בקריסה הפיננסית, בנפילה שלנו לתוך התהום, זו התוכנית היחידה.

אברהם בורג: אני לא מבין הרבה בעברית, המעט שאני מבין בעברית, שיחיד זה אין בלתו.

אברהם בורג: אין יחיד אחר, אין שני יחידים.

אברהם בורג: אומר, אדוני היושב-ראש, ראש הממשלה לענייני כלכלת ישראל, שזאת התוכנית היחידה.

אברהם בורג: זה מ-30 באפריל, והיום אנחנו ב-19 במאי - עבר חודש וחצי; חודש ושלושה שבועות עברו, ואני מסתכל מה סוכם.

אברהם בורג: התערבות בהסכמי עבודה על-ידי חקיקה, לא רצו, זה במקרה יצא, לא נחשב.

אברהם בורג: עמיר פרץ לא בלע את זה.

אברהם בורג: רצו לקצץ 7 מיליארדים בשנתיים - קיצצו רק 3.

אברהם בורג: טוב.

אברהם בורג: צריך לחפש 3 מיליארדים מהתוכנית היחידה, עוד נמצא, עוד רגע.

אברהם בורג: אמרו, נפטר 4,800 עובדים עד פברואר 2004.

אברהם בורג: זוכרים את האיש השמן והאיש הרזה?

אברהם בורג: בנימין נתניהו כמומחה הבית של "מרזי מורית".

אברהם בורג: גדול, קטן, לפני, אחרי, סוחב, למעלה, למטה, הכול.

אברהם בורג: 4,800 חפים מפשע הפכו להיות אויביו של בנימין נתניהו.

אברהם בורג: חודש וחצי הוא נלחם בהם, עם כל הכוח, עם כל השצף, עם כל הקצף, עם כל הרטוריקה, בסוף – פיטורים של עד 600 עובדים ופרישה מרצון של 750 נוספים.

אברהם בורג: לאן נעלמו עוד 4,000 עובדים, חבר הכנסת סער?

אברהם בורג: טוב, לא נורא.

אברהם בורג: אמרו, נפחית שכר בערך ב-8% בממוצע לפי גובה ההכנסות.

אברהם בורג: רבו, רבו, רבו, הגיעו ל-4.5%.

אברהם בורג: לאן נעלמו עוד 4%?

אברהם בורג: מה היה לנו?

אברהם בורג: 3 מיליארדים אין לנו.

אברהם בורג: 4,000 עובדים אין לנו.

אברהם בורג: 4% אין לנו.

אברהם בורג: את מוסד הקביעות לא ביטלו - אתם זוכרים את הגמישות בתעסוקה והמשק, והמודרניות, ובגרמניה מתלבטים עם זה; איזה גרמניה ואיזה נעליים.

אברהם בורג: בסוף בסוף היינו צריכים גם להפחית את ההפרשה של המעסיק לקרן ההשתלמות בחצי - לא תהיה פגיעה בקרנות ההשתלמות.

אברהם בורג: אז אני שואל, אם זו התוכנית היחידה והולכים להצביע עליה היום, מחר, בשבוע הבא, האם ראש הממשלה הכלכלי של מדינת ישראל מציע לכנסת ישראל חורבן?

אברהם בורג: התחושה שלי היא שכן.

אברהם בורג: ומכיוון ששני ראשי הממשלה של מדינת ישראל, ראש הממשלה המדיני אביגדור ליברמן וראש הממשלה הכלכלי בנימין נתניהו מציעים חורבן מאותו בית-מדרש, החליטה מפלגת העבודה, למרות, חבר הכנסת סער, קשייה הפנימיים, שהם לא פשוטים, להצביע אי-אמון, מפני שאין לנו ראש ממשלה.

אברהם בורג: אם יהיה לנו ראש ממשלה ויקראו לו אריאל שרון, אנחנו נשמח לשתף אתו פעולה.

אברהם בורג: וכשיופיע, נדבר.

אברהם בורג: עד אז, לא בו, לא בהיעדרותו ולא במחליפיו, אין לנו אמון.

אברהם בורג: על כן, אנחנו מבקשים מהכנסת להצביע אי-אמון בראש הממשלה.

אברהם בורג: תודה רבה.

אורי אריאל: את מי אתם מציעים כראש הממשלה חלופי?

אברהם בורג: מה זאת אומרת?

אברהם בורג: את חברת הכנסת דליה איציק.

אורי אריאל: זה מה שרציתי לשמוע.

ראובן ריבלין: חבר הכנסת אריאל, שאלת, קיבלת תשובה.

ראובן ריבלין: חברת הכנסת דליה איציק, אם תהיה, היא לא תהיה הראשונה.

ראובן ריבלין: כבר היתה לפניה, אפילו ממפלגתה, גולדה מאיר.

ראובן ריבלין: רבותי חברי הכנסת, ישיב השר מאיר שטרית.

יוסי שריד: אני מודיע בשם האופוזיציה שגם כאשר שרון יהיה ראש ממשלה אנחנו נצביע בו אי-אמון.

ראובן ריבלין: חבר הכנסת בורג, היית צריך לחזות מראש את מה שיאמר חבר הכנסת שריד.

ראובן ריבלין: רבותי, השר מאיר שטרית ישיב.

מאיר שטרית: רבותי חברי הכנסת, כשאני שומע את חבר הכנסת בורג מדבר בהתלהבות כזאת גדולה שהוא מחפש את ראש הממשלה במדינת ישראל, אני מוכן להגיד - - -

קריאה: - - -

מאיר שטרית: אני מאוד מעריך את הרטוריקה של חבר הכנסת בורג, הוא אחד הטובים שיש בבית הזה.

מאיר שטרית: אני רוצה לומר, אנחנו מחפשים את מנהיג מפלגת העבודה הרבה מאוד זמן.

אברהם בורג: גם אנחנו.

מאיר שטרית: מאה אחוז.

ראובן ריבלין: יש דברים שיש עליהם קונסנזוס.

אברהם בורג: אולי נקים ועדת חיפוש.

מאיר שטרית: בדיוק.

מאיר שטרית: בסוכנות אפשר.

מאיר שטרית: אני רוצה לומר, בהתחלה חשבנו שזה בורג, הוא נבחר ליומיים - - -

אברהם בורג: לא, חודשיים, אל תהיה כזה.

מאיר שטרית: יומיים.

אברהם בורג: חודשיים.

אברהם בורג: פואד, כמה זמן?

בנימין בן-אליעזר: ויתרתי לו על חודשיים.

מאיר שטרית: חודשיים.

מאיר שטרית: ומהר מאוד כבר נמצא שהוא לא נבחר בעצם וצריך לעשות בחירות אחרות, וחשבנו שזה פואד.

מאיר שטרית: ופואד באמת נבחר.

מאיר שטרית: פעמיים הוא נבחר.

מאיר שטרית: ולאחר שהוא נבחר פעמיים אמרו לו, תשמע, לא מספיק שנבחרת פעמיים, צריך עוד פעם אחת.

מאיר שטרית: נורא קשה להיבחר במפלגת העבודה, אני מוכרח להודות.

מאיר שטרית: פואד לתומו נפל במלכודת הזאת ואמר, אתם רוצים בחירות, יהיו עוד הפעם בחירות, ואז מצאנו את פואד בחוץ, נעלם.

מאיר שטרית: חשבנו שזה ביילין, כשהיו עוד פעם בחירות, אבל ביילין עבר למרצ.

מאיר שטרית: חשבנו שזה רמון, רמון לא קיבל מספיק אחוזים.

יוסי שריד: מאיר, אתם בחרתם את יושב-ראש מפלגת העבודה, את עמיר פרץ.

יוסי שריד: אתם גידלתם אותו.

מאיר שטרית: אנחנו גידלנו אותו - גם לזה אני מוכן להתייחס.

מאיר שטרית: יוסי שריד, אתה זוכר את תיקון חוק-יסוד: הכנסת (זכויות חברי הכנסת), את סעיף 13, שתיקנתי, שאסר כפל תפקידים בכנסת, אסר על מזכיר הסתדרות להיות חבר הכנסת?

מאיר שטרית: יוסי כץ, מטעם מפלגת העבודה, הגיש הצעה לתיקון החוק הזה, בתמיכת מפלגת העבודה, וגם חלק מחברי, לצערי, ותיקנתם את החוק ואפשרתם למזכיר ההסתדרות להיות חבר הכנסת.

מאיר שטרית: הזהרתי אתכם אז, מעל הבמה הזאת, שאתם עושים טעות איומה, אבל לא שמעתם, וחבל.

מאיר שטרית: חשבנו שזה רמון.

מאיר שטרית: רמון לא קיבל מספיק אחוזים, וסוף-סוף היו בחירות, ונבחר מצנע, ברוב גדול מאוד בציבור, בציבור מצביעי מפלגת העבודה.

מאיר שטרית: מה יש לדבר, היה ניצחון מכריע.

מאיר שטרית: ותראו מה קרה ליושב-ראש מפלגת העבודה.

מאיר שטרית: אדם שאני מעריך מאוד, ישר.

מאיר שטרית: מה שעם לבו, גם אם לא מסכימים אתו, הוא אומר בפרצוף לאנשים.

מאיר שטרית: כך צריך לנהוג לדעתי מנהיג ציבור.

מאיר שטרית: בתוך זמן קצר הוא נאלץ לפרוש, לא בגלל תענוג.

מאיר שטרית: הוא באמת רצה להתמודד עם הבעיות ולשקם את מפלגת העבודה, אבל מהר מאוד הוא ראה שאין לו שום סיכוי לעשות את זה.

מאיר שטרית: הוא עצמו אמר, שעם חבורת האנשים שהוא הולך הוא לא יכול להגיע לשום מקום, אי-אפשר לעשות אתם שום דבר.

מאיר שטרית: חבר הכנסת בורג, טול קורה מבין עיניך.

מאיר שטרית: מה שמפריע לך, שראש הממשלה אריאל שרון אומר, ואמר, בבחירות, ערב הבחירות, אחרי בחירתו לראש הממשלה, בפריימריס של הליכוד - הוא אמר שהוא יחתור לשלום, הוא אמר שהוא מוכן לעשות ויתורים, לרבות הקמת מדינה פלסטינית אם יהיה שלום אמת.

מאיר שטרית: זה מה שהוא אמר.

מאיר שטרית: אני חושב שאי-אפשר לבוא אליו בטענות, שבשבוע שהוא נפגש עם אבו-מאזן, במטרה לקדם את התהליך הזה, יש מין התקפה רצחנית של טרור, לא אחת, לא שתיים, לא שלוש.

מאיר שטרית: ואני מסכים, יכול להיות שאלה אנשים שרוצים באמת להכשיל את המהלך.

מאיר שטרית: הוא יכול להגיד שלא קורה כלום, להתעלם, כאילו שום דבר לא קורה?

מאיר שטרית: האחריות של מי שיושב בתפקיד הזה היא לראות את כל התמונה.

יוסי שריד: מה הגרסה הרשמית?

מאיר שטרית: אני חושב שלא צריך לנהל משא-ומתן ולהכריז מראש על ויתורים.

יוסי שריד: אבל הוא הכריז.

מאיר שטרית: ראינו מי פעם הכריז על ויתורים מראש והימר על כל הקופה, ראינו מה יצא מזה.

יוסי שריד: אני שואל: מה הגרסה הרשמית?

מאיר שטרית: אני אומר לך, יוסי שריד, אני חושב שמשא-ומתן לא צריך לנהל, לא דרך הרדיו ולא דרך הכנסת - - -

טלב אלסאנע: לא צריך להכריז מראש, ולא צריך להכריז בסופו של דבר, ואז שום דבר לא יהיה.

מאיר שטרית: טלב אלסאנע, אתה אוהב ציון, ואני, חלילה, לא אתווכח אתך.

טלב אלסאנע: מה זה קשור לאוהב ציון?

טלב אלסאנע: אני אוהב שלום.

יוסי שריד: אוהב ציון זה אחד מהשוק האפור, הוא בטח חבר מרכז ליכוד.

טלב אלסאנע: זו גם ססמה - - -

ראובן ריבלין: תודה רבה, חברי הכנסת.

ראובן ריבלין: מיציתם בשלב זה ולשלב זה את קריאות הביניים.

ראובן ריבלין: תנו לו להמשיך.

מאיר שטרית: אם החיפוש, כאילו אחרי ראש ממשלה - הנאום הזה לא מצביע על שום דבר.

מאיר שטרית: אתה מחפש ראש ממשלה כלכלי - בעניין הזה אני רוצה לומר לך, חבר הכנסת בורג, לצערי הרב, כנראה אתה לא בקיא בפרטי התוכנית הכלכלית.

מאיר שטרית: הצגת כאילו נושא השכר הוא הנושא היחיד בתוכנית הכלכלית, וגם פה יש לך טעות בנתונים.

מאיר שטרית: יכול להיות שאתה קורא כל מה שכתוב בעיתון, וגם מאמין לכל מה שכתוב בעיתון.

מאיר שטרית: אבל אתה כמוני יודע שאי-אפשר להאמין לכל מה שכתוב בעיתון.

מאיר שטרית: בנושא השכר, חבר הכנסת בורג, יש הישג בלתי רגיל - הגענו באוצר להסכם עם ההסתדרות בעניין הזה.

מאיר שטרית: אנחנו מלכתחילה חשבנו שצריך להגיע להסכמה, ועדיפה הסכמה מחקיקה חד-צדדית.

מאיר שטרית: את החקיקה העמדנו כאלטרנטיבה, אם לא נצליח להגיע להסכמה.

מאיר שטרית: לשמחתי, הצלחנו להגיע להסכמה, לדעתי, מאוד משמעותית.

מאיר שטרית: פעם ראשונה בהיסטוריה של מדינת ישראל ההסתדרות נמצאת במצב שהיא תורמת - לא באה לדרוש תוספות, אלא היא מסכימה ומקבלת על עצמה קיצוץ בסקטור הציבורי כדי להבריא את המשק.

מאיר שטרית: זה לא קרה סתם.

מאיר שטרית: להסתדרות נפל האסימון כשהיא הבינה באיזה מצב אנחנו עומדים.

מאיר שטרית: שלא יהיו לך אשליות, חבר הכנסת בורג, המדינה במצב כלכלי קשה ביותר, ובאמת על פי תהום, וההסתדרות הבינה את זה והפנימה את זה, והיתה מוכנה לתת מצדה תמיכה לעניין הזה, והקיצוץ הוא קיצוץ דרסטי.

מאיר שטרית: ההסכם שנעשה עם ההסתדרות קובע, שההסתדרות תקצץ השנה, שנת 2003, 2 מיליארדי שקלים מתוך מה שתכננו מתחילת התוכנית הכלכלית, שזה 2.4 מיליארדי שקל.

מאיר שטרית: הם יקצצו 2 מיליארדי שקל, וזה 83% ממה שהממשלה רצתה.

מאיר שטרית: כל ההצעות של ההסתדרות להטיל על הציבור מס של 2% ולגבות היטל ירדו מהפרק לחלוטין.

מאיר שטרית: אף פעם לא הסכמנו להטיל מס נוסף על הציבור, כי מס נוסף על הציבור לא פותר את הבעיה של היקף ההוצאות של הסקטור הציבורי, במשרדי הממשלה, שאותו צריך להוריד.

מאיר שטרית: הם הסכימו לקיצוץ של 2 מיליארדים השנה, 2 מיליארדים בשנה הבאה.

מאיר שטרית: אכן, נכון, הקטנו את הקיצוץ המתוכנן לשנה הבאה מ-3.5 מיליארדי שקלים ל-2 מיליארדי שקלים, אבל תמורת זה גם קיבלנו שקט תעשייתי - לא יהיו תביעות שכר של ההסתדרות בשנתיים הקרובות, וזה שווה לא פחות מקיצוץ ריאלי בשכר, ולפעמים גם יותר.

יעקב מרגי: הפקרתם את קרנות הפנסיה.

מאיר שטרית: בנושא הפיטורים, חבר הכנסת בורג, שוב, הנתון שבידך פשוט לא נכון.

מאיר שטרית: בנושא הפיטורים סוכם עם ההסתדרות, שבעקבות הפרישה ממשרדי ממשלה בסקטור הציבורי בגין פנסיה - כל שנה יש פרישה של בין 3% ל-5% - תהיה הקפאת התקנים; לא ייקלטו אנשים חדשים במקום אותם אנשים, להוציא במשרות של אין ברירה, כמו הוראה, כמו בריאות.

מאיר שטרית: במקומות אחרים לא ייקלטו אנשים חדשים.

מאיר שטרית: זה קיצוץ של 3,000 עד 5,000 נפש בשנה הזאת.

מאיר שטרית: נוסף על כך, יהיו פיטורים של עוד 1,500 עובדים בפרישה מרצון, ולגבי 750 מהם ההנהלה תקבע מי יפרוש.

מאיר שטרית: לא מי שרוצה יבוא, והטובים ילכו הביתה.

מאיר שטרית: ההנהלה תגיד מי האנשים שהיא רוצה שיפרשו.

מאיר שטרית: נקבע מנגנון מקוצר מאוד, בהסכמת ההסתדרות, להביא לפרישתם של העובדים שאינם נדרשים במקומות העבודה הללו - 750 עובדים כאלה.

מאיר שטרית: גם בעניין הזה יש הישג גדול, ולדעתי הוא משיג את המטרה שקבענו לעצמנו, כי הקפאת התקנים נעשית לשנה הזאת ולשנה הבאה.

מאיר שטרית: אם זה יבוצע עד הסוף, ותהיה הקפדה על אי-מילוי תקנים במקומות שאפשר לא למלא תקנים, פירושו של דבר, קיצוץ של 6,000 עד 8,000 עובדים בשנתיים.

מאיר שטרית: זה נעשה בהסכמת ההסתדרות, וזה ההבדל.

מאיר שטרית: אם יש הסכמה של ההסתדרות, אין סכסוכי עבודה, ויגידו לך שפיטרת מישהו, ולכן מוטל עומס נוסף, ובקשה לפיצוי.

מאיר שטרית: יש הבדל גדול, וזה הישג גדול.

מאיר שטרית: אגב, אני שמח שיש הסכמה, ולא צריך ללכת בדרך של חקיקה.

מאיר שטרית: אני באמת מעדיף הסכמה.

מאיר שטרית: הדבר השלישי הוא גמישות בתעסוקה.

מאיר שטרית: גם על זה יש הסכמה עקרונית של ההסתדרות, על העיקרון שלממשלה יהיה מותר לנייד עובדים מיחידה ליחידה.

מאיר שטרית: יהיה מותר לסגור יחידות ולהעביר עובדים ליחידה אחרת.

מאיר שטרית: קבענו מנגנון כיצד לקבוע את המסלול איך עושים את זה.

מאיר שטרית: העיקרון מוסכם.

מאיר שטרית: נקבעו צוותים משותפים.

יוסי שריד: מתי אתם מפרסמים את ההסכם?

מאיר שטרית: ברגע שהוא ייחתם.

מאיר שטרית: אני מניח שבתוך יום-יומיים.

מאיר שטרית: הוקם צוות שישב, ובתוך 60 יום יציע את מסלול הביצוע של הגמישות בתעסוקה.

מאיר שטרית: זו לא התוכנית היחידה, חבר הכנסת בורג.

מאיר שטרית: יש ספר שלם, והוא ממשיך במסלול של חקיקה רגילה, והוא יגיע לכנסת להצבעה.

מאיר שטרית: ועדת הכספים של הכנסת כבר הצביעה בפועל על הקיצוץ בתקציבי המדינה בהיקף של 6 מיליארדי שקלים.

מאיר שטרית: זה כבר קיצוץ שנעשה בפועל.

מאיר שטרית: מה שמוכן היום בתוך הרפורמות, בתוך התקציב, בתוך התוכנית הכלכלית קובע האצת הרפורמה במס, כך שתהיה הפחתה עכשיו, ב-1 ביולי, בדרגה אחת; ב-1 ביולי 2004, דרגה שנייה; ב-1 ביולי 2005, דרגה שלישית.

מאיר שטרית: ב-1 ביולי 2005 שום עובד במשק לא ישלם יותר מ-49% משכר עבודתו, לרבות כל המסים – מס הכנסה, ביטוח לאומי ומס בריאות.

מאיר שטרית: המגמה שלנו היתה להגיע למצב שיישארו בידי העובד לפחות 51% משכרו.

מאיר שטרית: ולדעתי, זה נכון, זה הגון.

מאיר שטרית: העובדים נרתמים ותורמים עכשיו, מטים שכם למצב במשק, ומוכנים לקיצוץ, והכסף הזה יוחזר להם כפל כפליים על-ידי הורדת המסים.

מאיר שטרית: זה גם גורם באותו זמן לתמריץ בעבודה.

מאיר שטרית: היום, למשל, מי שעובד בשתי עבודות, נאלץ לשלם את המס השולי הגבוה, ולכן להרבה אנשים לא כדאי לעבוד עבודה במשמרת נוספת או לעבוד בעבודה נוספת, כי אז הם משלמים מס מאוד-מאוד גבוה.

מאיר שטרית: כשקובעים שהתקרה לתשלומי מס לא תהיה יותר מ-49%, עם כל המסים, זה נותן הטבה מאוד גדולה והמרצה מאוד גדולה לאנשים ללכת לעבודה.

מאיר שטרית: ואנחנו מקווים שהתוכנית הכלכלית תביא לכך שאנשים יעברו ממסלול של חיים מקצבאות למסלול של עבודה.

מאיר שטרית: התוכנית קובעת הכבדה על העובדים הזרים, במגמה להביא לכך שאנשים, לא יהיה כדאי להם להעסיק עובדים זרים, ויהיה להם כדאי יותר להעסיק ישראלים.

מאיר שטרית: כל עוד יותר זול ויותר כדאי להעסיק עובדים זרים, העובדים הזרים ימשיכו לתפוס את מקומות העבודה של האוכלוסייה הבלתי-משכילה, כי הם הרי תופסים את מקומות העבודה של האוכלוסייה החלשה, לא של המהנדסים ושל הטכנאים וכו'.

מאיר שטרית: הם תופסים את מקומות העבודה של האוכלוסייה החלשה.

מאיר שטרית: לכן, בתוכנית הכלכלית מטילים מס מעסיקים של 15%, החל בשקל הראשון, על המעסיקים של העובדים הזרים ומבטלים את נקודות הזיכוי לעובדים זרים.

מאיר שטרית: כבר הוטל "מס גולגולת" על עובדים זרים.

מאיר שטרית: כאמור, המטרה היא להביא לכך שעובדים זרים – לא יהיה כדאי להעסיק אותם בישראל.

מאיר שטרית: אם יעזבו העובדים הזרים, הרבה יותר אנשים מישראל יוכל למצוא מקומות עבודה.

מאיר שטרית: דבר שלישי – בתוכנית עדיין קיים הפרק של השינוי במבנה מערכת החינוך.

מאיר שטרית: נכון שפירושו לא רק כסף, אבל התוצאה הסופית שלו יכולה להיות הרבה מאוד כסף למערכת החינוך.

מאיר שטרית: רבותי, צר לי לומר לכם, אבל, לצערי, הנתונים מצביעים על מצב מאוד עצוב במערכת החינוך.

מאיר שטרית: בשנים האחרונות התלמידים במדינת ישראל נמצאים במקום ה-39 במדע ובמתמטיקה מבין 53 מדינות בעולם שנבדקו בהשוואה כזאת.

מאיר שטרית: פיזור הציונים בישראל הוא במקום הרביעי.

יולי תמיר: אז מה עושה הממשלה בעניין?

מאיר שטרית: בתוכנית הכלכלית יש על זה פרק שלם.

מאיר שטרית: פיזור הציונים במדינת ישראל הוא במקום הרביעי, זאת אומרת: 49 מדינות נמצאות לפנינו; פיזור הציונים אצלן יותר טוב.

מאיר שטרית: התלמידים המצטיינים של ישראל נמצאים במקום ה-35 בהשוואה העולמית.

מאיר שטרית: התלמידים החלשים נמצאים במקום ה-30.

יולי תמיר: ומקצצים בשעות הוראה ובמורים?

מאיר שטרית: חברת הכנסת תמיר, עד 1973 תלמידי ישראל תפסו את המקומות הראשונים בעולם במדע, במתמטיקה ובכל פרמטר שנבדק.

מאיר שטרית: השאלה תמיד בולטת: מה קרה בשלושת העשורים האחרונים?

מאיר שטרית: האם היה קיצוץ בתקציב החינוך?

מאיר שטרית: רבותי, התשובה היא לא.

מאיר שטרית: להיפך, מ-1990 ועד היום גדל תקציב החינוך ביותר מ-45% כאחוז מהתל"ג.

יולי תמיר: אתה יודע שזה לא נכון, התקציב עלה בתקופה של ממשלת רבין, ואחר כך הוא היה תקוע.

מאיר שטרית: מה זה משנה?

מאיר שטרית: תקציב החינוך כאחוז מהתל"ג במדינת ישראל, וזאת עובדה, הוא היום הגבוה ביותר בעולם.

מאיר שטרית: אלא מה?

מאיר שטרית: היום, לצערי, מכל שקל שהולך לתקציב החינוך, רק חצי שקל מגיע ממש לתלמידים.

מאיר שטרית: הרבה מאוד כסף הולך בדרך על מנגנונים, על המון מינהלות מיותרות.

אברהם בורג: - - - זה רק שכר מהתקציב?

מאיר שטרית: זאת הבעיה.

מאיר שטרית: מתוך השכר הזה תבדוק כמה אחוזים זה שעות ניהול.

מאיר שטרית: תסביר לי אתה, חבר הכנסת בורג, למה צריך בית-ספר תיכון מנהל מקיף, מנהל חטיבה עליונה, מנהל חטיבת ביניים, סגני מנהלים, רכזי שכבות ורכזי מקצועות, כשכל אחד מקבל שעות ניהול על חשבון שעות הוראה?

אברהם בורג: אני יכול להגיד לך הרבה דברים על המנהלים, אבל אני איחשב כנוגע בדבר, כי אשתי מנהלת בית-ספר.

אברהם בורג: אתם הצעתם לפגוע במורים, לא טיפלתם במטה.

מאיר שטרית: אתה טועה.

מאיר שטרית: אני מצטער שלא קראת את התוכנית.

מאיר שטרית: אני מציע שתקרא את הפרק שנוגע לרפורמה במערכת החינוך.

אברהם בורג: כן, אבל במטה לא נגעת.

מאיר שטרית: חבר הכנסת בורג, היא עוד לא אושרה.

מאיר שטרית: התוכנית אמורה לשנות בצורה מהותית מאוד את כל מבנה מערכת החינוך, להעביר את הסמכויות למנהל בית-הספר, לתת לו את האפשרות לקבל מורים.

אברהם בורג: אוטונומיה בית-ספרית.

מאיר שטרית: לא רק זה, להביא לכך שהוא יקבל מורים ויפטר מורים, לשנות את המצב הקיים היום ולבטל מינהלות גדולות במערכת החינוך ובמשרד החינוך, שלא צריך אותן בכלל.

מאיר שטרית: לכן, יש בזה שינוי מהותי שיכול לשחרר כסף נטו למערכת החינוך.

מאיר שטרית: אני רק אציין כמה פרקים בתוכנית - - -

יולי תמיר: בשנה הבאה יהיה רק קיצוץ בשעות, תהיה פגיעה בתלמידים חולים ותהיה פגיעה נוספת בהשתלבות תלמידים נכים.

יעקב מרגי: - - -

מאיר שטרית: יולי, יש קיצוץ FLAT בכל משרדי הממשלה וגם בחינוך.

מאיר שטרית: יש קיצוץ FLAT לכולם, ויש באמת פיטורי מורים.

מאיר שטרית: אין שום סיבה לא להוציא את המורים שכבר גמרו את התקופה שלהם ולהכניס מורים צעירים חדשים.

מאיר שטרית: שרת החינוך תומכת ברפורמה.

מאיר שטרית: ברפורמה של מערכת החינוך אפשר לשחרר הרבה מאוד כסף מהתקציב הקיים לטובת התלמיד, לטובת החינוך, ולשנות את המצב הקיים היום.

מאיר שטרית: לצערי הרב, במערכת החינוך עד היום כמעט 60% מהילדים לא גומרים בגרות.

מאיר שטרית: זה לא בדיוק מתאים לחברה מתקדמת שמתחרה בעולם גלובלי, שבה קידמה קובעת והשכלה קובעת.

מאיר שטרית: ולכן, חבר הכנסת בורג, אני רק מציין בתשובה לך פרקים בתוכנית הכלכלית, פרקים רחבים מאוד, שלא תמיד המשמעות שלהם בסוף היא כסף, אבל יש להם משמעות מאוד גדולה ביחס לתוצאות.

מאיר שטרית: לכן, יש כלכלה.

מאיר שטרית: אני לא בטוח שהתוכנית תביא מחר בבוקר לצמיחה ענקית במשק, אבל אם אני אגיע בסוף השנה למצב שבו אראה עצירה בהתכווצות של המשק, אנחנו נהיה מאושרים, כי לדעתי זה יביא בשנה הבאה לצמיחה.

ראובן ריבלין: כבוד השר, אנחנו צריכים לסיים את ישיבת הכנסת מוקדם.

מאיר שטרית: אני סיימתי, אדוני.

ראובן ריבלין: אז בסדר גמור, התפרצתי לדלת פתוחה.

ראובן ריבלין: תודה רבה.

מאיר שטרית: אני רוצה רק לגמור את המשפט הזה.

מאיר שטרית: ולכן, רבותי, לאור זאת אני מציע כמובן לדחות את הצעת - - -

אברהם בורג: מי ראש הממשלה - - -

מאיר שטרית: אני חושב שראש הממשלה, אי-אפשר להתעלם מנוכחותו ומקיומו.

מאיר שטרית: הוא קיים, ואתה רואה אותו כל הזמן, כל יום ובכנסת.

מאיר שטרית: אתה גם תראה אותו בהצבעה עוד מעט, חבר הכנסת בורג.

מאיר שטרית: אני מציע לאור זאת לדחות את הצעת האי-אמון.

ראובן ריבלין: חבר הכנסת בורג, זאת לא היתה הבעיה של השר, זאת בעיה של מישהו אחר כאן.

ראובן ריבלין: רבותי חברי הכנסת, אנחנו עוברים לדיון.

ראובן ריבלין: כאמור, ישיבת הכנסת היום היא ישיבה קצרה, בשל הדלקת מדורות ל"ג בעומר, ורבים מחברי הכנסת ביקשו להיות שותפים לאירוע זה, על-פי המסורת היהודית.

ראובן ריבלין: הדיון יסתיים בשעה 18:00 בהצבעה.

ראובן ריבלין: לכן, לפי סדרי הדיון שקבעו, אדוני יושב-ראש ועדת הכנסת, לכל אחד מחברי הכנסת, בשם סיעתו, יש שלוש דקות.

ראובן ריבלין: ראשון הנואמים - חבר הכנסת אברהם שוחט.

ראובן ריבלין: מכיוון שזה הדבר היחיד על סדר-היום היום, אני רואה שאפשר אפילו לתת ארבע דקות, משום שאנחנו נהיה במסגרת הזמן שקבענו.

ראובן ריבלין: לכן, כבר מראש אני מודיע, שלכל אחד יהיו ארבע דקות.

ראובן ריבלין: אנחנו נגיע לחוף מבטחים בשעה היעודה.

אברהם-בייגה שוחט: אדוני היושב-ראש, רבותי חברי הכנסת, הזדמן לי כבר לא מעט פעמים, בהיותי חבר כנסת די ותיק, לדבר בהצעות אי-אמון.

אברהם-בייגה שוחט: ותמיד כשאני עולה לדבר אני חושב, באיזו מידה זו מצוות הליכות הכנסת שמישהו מהאופוזיציה יעלה וידבר בהצעת אי-אמון לצורך הצגת אי-אמון כחלק מהחיים הפרלמנטריים.

אברהם-בייגה שוחט: כי לפעמים אתה מרגיש את האי-אמון בוער בעצמותיך, ואתה חושב שאי-האמון הוא אי-אמון, כי אתה חושב שבאמת הממשלה לא ראויה לאמון.

אברהם-בייגה שוחט: אני אומר לכם, אדוני היושב-ראש וחברי חברי הכנסת, שאני מרגיש כלפי הממשלה הזאת חוסר אמון, כמעט בכל תחום.

אברהם-בייגה שוחט: אני לא רוצה להגיד - בכל התחומים, אבל בכל מרכיבי החיים העיקריים שלנו אני מרגיש חוסר אמון, חוסר יכולת להציג פתרון, ראייה לא נכונה של התמונה ושגיאות שבאות בזו אחר זו.

אברהם-בייגה שוחט: הדגש שניתן בהצעת האי-אמון של מפלגתי מתייחס בעיקר לנושא הכלכלי.

אברהם-בייגה שוחט: אני רוצה להזכיר לכם, רבותי חברי הכנסת, שלא מזמן הוציאה מזכירות הכנסת הזמנה לדיון בקריאה הראשונה, בערך 12 יום לפני חג הפסח, ובאותו הנייר כבר נאמר, שארבעה ימים לפני ליל הסדר תהיה הצבעה על הצעת החוק בקריאה שנייה ושלישית.

אברהם-בייגה שוחט: מה חשב שר האוצר ומה חשב ראש הממשלה כשהם הניחו את החוק הזה עם 160, 180 דפים, עם שינויים בפנסיה, בשכר, בביטוח הלאומי, ואמרו שכנסת ישראל תיקח לעצמה את הזכות בתוך חמישה-שישה ימים לקיים דיון בדבר שהוא קשה, והיום מתברר גם מופרך מיסודו?

אברהם-בייגה שוחט: אני חושב שבזמן הקצר שמוענק לי כאן, בגלל קוצר הדיון וכללי הכנסת - אני אגיד רק דבר אחד: אני מקווה ששר האוצר והממשלה כולה למדו שיש מגבלות לכוח השלטוני.

אברהם-בייגה שוחט: אני מקווה שהם למדו, שברוב פרלמנטרי – שקיים כנראה – אי-אפשר לשנות אורחות חיים, לשבש הליכים, להעביר אותנו ממדינה שבה השיחה, ההסכמה והדיון הם חלק בלתי נפרד מהחיים הציבוריים שלנו, ולגלגל את זה בלחץ, באיומים, בכלי משחק שלא היינו רגילים להם.

אברהם-בייגה שוחט: ואני מקווה ששר האוצר למד את הדבר, שעם כל הכוח - יש מגבלה לכוח.

אברהם-בייגה שוחט: אני אומר לכם, שכאשר נכנסתי לתפקידי, קיימתי שיחה עם יצחק מודעי, זכרו לברכה, וישבנו כמה שעות בזמן החילופין.

אברהם-בייגה שוחט: ואחרי ששמעתי את הדברים והוא סיפר לי מה יכול לעשות שר האוצר וכמה עוצמתו גדולה, יצאתי החוצה וביקשתי מעצמי דבר אחד - שתהיה לי תבונה להבין היכן יש מגבלה לכוח, היכן לא צריך להשתמש בכוח, היכן צריך להתפשר, היכן צריך לדבר.

אברהם-בייגה שוחט: ולצערי הרב, היום אנחנו רואים שמה שהוגש לנו אכן היה מרקחת מורכבת מקטעים אידיאולוגיים, רוויים תכנים שאנחנו לא יכולים לחיות אתם, דברים שמביאים את החברה הישראלית - גם היום, אחרי כל השינויים - לעולם אחר לגמרי ממה שקיווינו להיות.

אברהם-בייגה שוחט: ראינו איך דברים נעשים בחקיקה, בניגוד לתהליכים המחייבים הסכמה, ואני לא רוצה לרדת לכל הפרטים בסעיפים כאלה ואחרים אשר באים ואומרים את הדברים.

אברהם-בייגה שוחט: אני רוצה להגיד לך - - -

ראובן ריבלין: אדוני סיים את זמנו, אבל אני אתן לו.

אברהם-בייגה שוחט: אדוני השר במשרד האוצר, אני רק רוצה לתקן דבר אחד, כי גם אתה התייחסת אליו, ואני שומע אותו לא מעט מפי בנימין נתניהו.

אברהם-בייגה שוחט: אין ספק שקיצוץ שכר - שהושג כפי שהושג, הרבה פחות ממה שדובר - היה צריך להיעשות במגזר הציבורי.

אברהם-בייגה שוחט: אבל יש לי רק בקשה אחת - נא לדייק.

אברהם-בייגה שוחט: האמירה החוזרת ונשנית - ואני מכיר את הדברים המופרזים בהצגת העניין - פעם ראשונה בתולדות מדינת ישראל שכתוצאה ממהלך ממשלתי ירד השכר.

אברהם-בייגה שוחט: לא כך הדברים.

אברהם-בייגה שוחט: במשבר של 1986, ידידי היקר השר מאיר שטרית, השכר ירד ב-15%.

מאיר שטרית: ב-1985, בתוכנית החירום.

אברהם-בייגה שוחט: ב-1985-1986.

ראובן ריבלין: ידידי היקר השר לשעבר בייגה שוחט, זמנך עבר.

אברהם-בייגה שוחט: לכן, צריך לבוא ולדעת שבימי חירום קורים דברים.

אברהם-בייגה שוחט: אני חוזר ואומר, האי-אמון - שלי לפחות, ולא נכנסתי לצד המדיני, הוא כל כך רחב, שלא צריך להכביר מלים, ואני אומר את דברי באמונה שלמה שהממשלה אינה ראויה לאמון.

אברהם-בייגה שוחט: תודה רבה.

ראובן ריבלין: חבר הכנסת שוחט, כשר האוצר לשעבר, באמת מדדתי לו מידה רבה של בית הלל, אבל אני מבקש להצטמצם בארבע דקות, כי זה כבר דקה נוספת על כל דקה מהדקות שהוקצו לכם על-ידי ועדת הכנסת.

ראובן ריבלין: חברי הכנסת, אני מבקש לברך את חברי המשלחת המכובדת, היושבת ביציע האורחים - חברי משלחת הפרלמנט האירופי העושים בישראל.

ראובן ריבלין: ברוכים הבאים, WELCOME.

ראובן ריבלין: אני רואה בביקורכם זה חוליה נוספת ביחסיה של ישראל עם ארצות אירופה.

ראובן ריבלין: כנסת ישראל מקיימת דיאלוג עם חברי הפרלמנט האירופי במשלחת היחסים עם ישראל.

ראובן ריבלין: פרלמנט הוא, כידוע, פורום שבו קול וייצוג לכל חלקי החברה.

ראובן ריבלין: בפרלמנט האירופי - כבכל פרלמנט - מיוצגים דעות מגוונות ואינטרסים שונים, והמלצותיו משמשות קו מנחה למעצבי המדיניות האירופית, בין היתר כלפי ישראל.

ראובן ריבלין: אורחים יקרים, ישראל, הדמוקרטיה היחידה במזרח התיכון, שחגגה לפני ימים מספר 55 שנים לעצמאותה, אך עדיין נלחמת עליה מדי יום, ואירופה חולקות ערכים דמוקרטיים ותרבותיים משותפים ומקיימות דו-שיח רב-מישורי ושיתוף פעולה.

ראובן ריבלין: תהיה זו הזדמנות עבורכם להתבונן במציאות הישראלית הלא-פשוטה, לא רק כפי שהיא משתקפת דרך עדשת המצלמה או בדיווחים עיתונאיים, אלא כפי שהיא ברחוב, באוטובוס, בבית-קפה ובכבישים.

ראובן ריבלין: ביקור גומלין זה הוא הזדמנות להחליף דעות, ואולי גם ללבן חילוקי דעות.

ראובן ריבלין: אני מודה לכם בשם העם בישראל על כך שמצאתם לנכון לבקר אתמול במקום הפיגוע, שם התפוצץ האוטובוס, והשתתפתם בצערן של המשפחות כפרטים, ובצערה של מדינת ישראל על הפגיעה שפגעו באזרחיה.

ראובן ריבלין: אני מאחל לכם ביקור פורה במדינתנו.

ראובן ריבלין: ברוכים הבאים, ותהיה דרככם באמת בישראל דרך להבנת הדברים המאחדים אותנו, שלפעמים אנחנו חלוקים עליהם.

ראובן ריבלין: גם בישראל, בדמוקרטיה, יש פעמים רבות שבית זה מצוי במחלוקת רבה, ובכל זאת חוק המשחק היחידי הוא הדמוקרטיה.

ראובן ריבלין: תודה רבה.

ראובן ריבלין: תודה רבה לכם בעבור ביקורכם.

ראובן ריבלין: אנחנו ממשיכים בסדר-היום.

ראובן ריבלין: רבותי, אנחנו דנים בהצעת האופוזיציה - סיעת העבודה-מימד - להביע אי-אמון בממשלה.

ראובן ריבלין: אני מזמין את חבר הכנסת אילן שלגי להציג את עמדת מפלגתו, שינוי.

ראובן ריבלין: בבקשה, לרשות אדוני עומדות ארבע דקות.

אילן שלגי: אדוני היושב-ראש, חברות וחברי הכנסת, המצב הביטחוני-המדיני אומנם אינו אידיאלי.

אילן שלגי: למרות מינויו של ראש ממשלה ברשות הפלסטינית, עדיין השליטה בשטח אינה בידיו של אבו-מאזן, וגם כוחות הביטחון שלו, רובם אינם סרים למרותו של יד ימינו, מר דחלאן.

אילן שלגי: פיגועי הטרור ברחובותינו נמשכים, ואלמלא פעולות הסיכול של כוחות הביטחון, באמת היה מצבנו קשה ביותר.

אילן שלגי: אומר לכם גם שמאוד אינני מרוצה ממצב התקדמותה של גדר הביטחון - לא רק בשל הגילויים בעיתונות על חוסר היעילות והבזבוזים הכרוכים בהקמתה - אני שואל, מה באשר לאישורו של התוואי הדרומי של הגדר.

אילן שלגי: שר הביטחון, מר מופז, דיבר כאן בכנסת ב-11 במרס, לפני למעלה מחודשיים, והוא אמר כך: "לגבי מה שהבטחתי, החלק השלישי, אכן אנחנו תכננו אותו.

אילן שלגי: הוא עתיד להיות מוצג לראש הממשלה ולקבינט ולממשלה בשבועות הקרובים.

אילן שלגי: כפי שהבנתי, ואני מקווה, יהיה גם לו תקציב - - - מכיוון שעדיין אין אישור של התוואי ואין חוזה, אי-אפשר לומר את מועד הסיום, אבל אני מעריך, שמזמן האישור מדובר על כשנה וחצי".

אילן שלגי: עברו למעלה מחודשיים, וכאמור, השר דיבר על השבועות הקרובים.

אילן שלגי: אני יכול גם לומר שב-20 באפריל כתבתי לשר הביטחון, הזכרתי לו שחלף למעלה מחודש, וביקשתי - מאחר שזה היה בתקופת פגרת הכנסת - שיודיעני מתי בכוונתו להביא את התוואי הדרומי של הגדר לאישור הממשלה.

אילן שלגי: לא קיבלתי תשובה, ולמיטב ידיעתי הממשלה טרם אישרה את התוואי הדרומי של הגדר, מאלקנה ועד לים-המלח.

אילן שלגי: אתם, חברי מפלגת העבודה, שותפים למחדל של העיכוב בהקמת גדר הביטחון.

אילן שלגי: אהוד ברק לא הקים גדר.

אילן שלגי: פואד, שר הביטחון, במשך למעלה משנה וחצי לא התחיל בהקמת גדר; פואד גם אפשר את הקמתם של עשרות מאחזים בלתי חוקיים, וההצגות שהוא עשה בסוף כהונתו, של הורדת איזה מאחז וחצי, עשו לצערי צחוק מצה"ל וממערכת הביטחון.

אילן שלגי: אני יכול להסכים אתכם, חברי האופוזיציה, שהמצב בחזית המשק אינו טוב, ואני כבר רואה איך עובדי חברת החשמל הולכים להחשיך לנו את המדינה משום כוונת הממשלה לפצל את החברה ולהפריט חלקים מפעילותה.

אילן שלגי: החוצפנים האלה גם סבורים שהם בעלי-הבית לא רק של חברת החשמל, אלא של המדינה.

אילן שלגי: ואנחנו, הממשלה, נצטרך להבהיר להם כי בעל-הבית הוא אזרחי המדינה, ומדינת ישראל - ממשלת ישראל - תצטרך לעשות סדר ולהעמיד את העובדים במקומם בשם בעלי המניות, שהם אזרחי מדינת ישראל.

אילן שלגי: אף-על-פי-כן ולמרות הכול, אני מאמין כי הממשלה הזאת היא הטובה ביותר שיש למדינת ישראל ברגע זה.

אילן שלגי: אם אתם, חברי מפלגת העבודה, תצטרפו אליה - אני מאמין כי היא אפילו תהיה טובה יותר.

אילן שלגי: אני מציע לדחות את הצעת האי-אמון.

אילן שלגי: תודה.

ראובן ריבלין: תודה רבה לחבר הכנסת אילן שלגי.

ראובן ריבלין: חבר הכנסת אלי ישי - אינו נוכח.

ראובן ריבלין: חבר הכנסת מיכאל נודלמן, נציג סיעת האיחוד הלאומי - בבקשה, אדוני.

מיכאל נודלמן: אדוני היושב-ראש, חברי הכנסת, נדמה לי שהצעת אי-אמון זה איזה משחק בכנסת שלנו, והוא לא מביא כבוד לבית-המחוקקים.

מיכאל נודלמן: כל שבוע אי-אמון, וזה מוריד מהחשיבות של האי-אמון.

מיכאל נודלמן: היום מגישה הצעת אי-אמון מפלגה שכבר כמה שנים לא יכולה להסתדר בעצמה, והם רוצים שיהיה פה כל שבוע אי-אמון.

מיכאל נודלמן: אני מסכים שהמצב הביטחוני והמצב הכלכלי לא כל כך בסדר, אבל כולם יודעים ממה זה נובע, והממשלה עצמה נושאת בנטל קטן ביותר בנושא שבגללו מוגשת היום הצעת האי-אמון.

מיכאל נודלמן: האופוזיציה מאשימה את ראש הממשלה והממשלה בשביתה שנפתחה הודות לאמביציות של עובדי המדינה ולאמביציה של יושב-ראש ההסתדרות.

מיכאל נודלמן: אני יודע שהממשלה עשתה הכול כדי למנוע את השביתה.

מיכאל נודלמן: נשמעות האשמות לכיוון הממשלה בגלל המצב הכלכלי-החברתי במדינה, וזה קורה כשאנו צופים שיש במשק התעוררות, לא גדולה אבל קטנה, אחרי מיתון כל כך ארוך.

מיכאל נודלמן: כל העולם עובר זמנים לא קלים ומתמודד במצב ירוד בכלכלה העולמית.

מיכאל נודלמן: מתי לאחרונה ראיתם אתם, חברים שלי, בתקשורת, הודעה על אי-אמון בממשלה באחת מהארצות המערביות?

מיכאל נודלמן: כל הארצות סובלות כיום מגל פיגועים והתרעות קשות מפני כנופיות טרור, ומתמודדות עם החמרת התנאים הסוציו-אקונומיים.

מיכאל נודלמן: אז למה דווקא בארצנו מביעים כל שבוע, כל שבוע אי-אמון בממשלה?

מיכאל נודלמן: האם לא די שבתקופת האינתיפאדה איבדה ארצנו המון כספים, ובעקבות השביתות נגרם נזק בסדר גודל של מיליארדים?

מיכאל נודלמן: לדעתכם, חברי האופוזיציה, יש לנו תקציב לבחירות נוספות?

מיכאל נודלמן: סיעתנו תצביע נגד הצעת האי-אמון הלא מוצדקת הזאת שבאה בזמן הלא-נכון וגם לא בנסיבות הנכונות.

ראובן ריבלין: אני מודה לחבר הכנסת מיכאל נודלמן, ומזמין את חברת הכנסת זהבה גלאון, יושבת-ראש סיעת מרצ.

אורי אריאל: גברתי, אני יכול להציע לך לחכות עד שיגיע לכאן שר.

ראובן ריבלין: חבר הכנסת אריאל, השרה ציפי לבני נמצאת פה.

ראובן ריבלין: אני מודה לך על שאתה שומר על כבודה של הכנסת, אבל הממשלה פה.

זהבה גלאון: אדוני היושב-ראש, גברתי השרה, חברי חברי הכנסת, אנחנו עדים בימים האחרונים לגל מחודש של פיגועים, גל נורא של טרור רצחני שמיועד קודם כול כנגד האזרחים במדינת ישראל, ואני מניחה שמיועד גם לפגוע בשלטונו החדש של אבו-מאזן ולטרפד כל ניסיון להגיע להסדר בין הישראלים לפלסטינים.

זהבה גלאון: אבל אני מוטרדת, אדוני היושב-ראש.

זהבה גלאון: זה שיש אנשים ב"חמאס" וב"ג'יהאד" שמעוניינים לחבל בממשלתו של אבו-מאזן, אני יכולה להבין.

זהבה גלאון: אבל אני לא יכולה להבין איך ראש הממשלה נותן פרס לאותם מחבלים שמחבלים או שמנסים לחבל במשא-ומתן; איך הוא נותן להם את הפרס על-ידי זה שהוא מחליט שהוא לא נוסע לוושינגטון, הוא לא נוסע להיפגש עם הנשיא בוש.

זהבה גלאון: אני חשבתי שלאור העובדה שכל כך רצו כבר שאבו-מאזן ייבחר, שתהיה כאן ממשלה פלסטינית חדשה - שכבר ניפטר מערפאת, כמו שהגדיר את זה ראש הממשלה - ייתנו צ'אנס לממשלה החדשה, יתחילו לחשוב במושגים חדשים, תהיה מחשבה חדשה, יצירתית, גם מבצעית.

זהבה גלאון: במקום זה אני רואה שממשיכים לפעול באותם דפוסים ישנים - יש פיגוע, יש טרור, לא נוסעים לנשיא בוש.

זהבה גלאון: אני יכולה להבין את ראש הממשלה שרון - למה לו לנסוע לנשיא בוש?

זהבה גלאון: ועובדה שלא שמענו גינוי חריף בוושינגטון לכך שראש הממשלה מבטל את הפגישה השמינית שאמורה היתה לצאת לפועל.

זהבה גלאון: ראש הממשלה יודע שממילא לא היה מופעל עליו לחץ על-ידי הנשיא בוש.

זהבה גלאון: הנשיא בוש די מאפשר לראש הממשלה, הייתי אומרת, לעבוד על כולם בעיניים, אם אני יכולה להשתמש בביטוי כל כך לא פרלמנטרי.

זהבה גלאון: ראש הממשלה שרון יודע שהוא יכול לדבר על ויתורים מכאיבים, ועל צעדים בוני אמון, והכול דיבורים על הקרח; והעובדה שהוא אומר שהוא ימשיך להיפגש עם אבו-מאזן, כולם יודעים שמדובר בפגישות עקרות - - -

רוני בר-און: - - - כותבים על הקרח.

יולי יואל אדלשטיין: את יודעת על מה מדברים שם?

יולי יואל אדלשטיין: היית שם?

זהבה גלאון: אני יודעת שזה ממש לא חשוב על מה מדברים בפגישה.

זהבה גלאון: אחרי שמדברים צריך לצאת בפעולות שתכליתן להראות שממשלת ישראל מוכנה לעשות צעדים, דהיינו, להסיג את צה"ל ממרכזי הערים, והדבר המרכזי, בכלל, להתחיל לדבר על יישומה של מפת הדרכים - לפרק את המאחזים הבלתי-חוקיים ולהקפיא את ההתנחלויות.

זהבה גלאון: אז ראש הממשלה קיבל בזמנו את מסמך מיצ'ל שנאמר בו: צריך לפרק התנחלויות.

זהבה גלאון: זה היה ב-2001.

זהבה גלאון: היום אנחנו עומדים ב-2003, הוא קיבל את מפת הדרכים, שום דבר לא קרה מאז - -

ציפי לבני: - - - הפסקת הטרור - - -

זהבה גלאון: - - והיה כאן זיני, והיה כאן טנט, והיה כאן מיצ'ל, ועכשיו היה כאן פאואל.

זהבה גלאון: הקפאת ההתנחלויות לא קרתה, לא תקרה, רבותי, חברי חברי הכנסת, גברתי השרה.

זהבה גלאון: היה כאן זיני, היה כאן טנט, היה כאן מיצ'ל, והיה גם פאואל, והוא עשה לפאואל מה שהוא עשה לשלושת קודמיו.

זהבה גלאון: הוא קיבל אותם, הוא יצר מראית עין של התרחשות.

זהבה גלאון: יש כאן בכלל ביום של התרחשות מדינית; זה יוצא וזה בא, זה נכנס וזה נפגש, ושום דבר לא קורה, ושום דבר לא יקרה, ואותן שיטות פעולה, ואותם דפוסי התנהגות, ואותם ביטולים.

זהבה גלאון: שרון יודע שהנשיא בוש, כרגע, אחרי שהוא גמר לעשות את הסדר החדש בעירק, לא מתכוון ללחוץ עליו.

זהבה גלאון: הנשיא בוש רוצה להיבחר בפעם הבאה, בעוד פחות משנה או בעוד כשנה, והוא צריך את הקול היהודי.

זהבה גלאון: ושרון יודע שאין לו ממה להילחץ, והוא ימשיך להגיד, כמו שהוא אמר בהתחלה ל"הארץ", שנוותר על בית-לחם, שילה ובית-אל, ואחר כך, ב"ג'רוזלם פוסט" הוא לא הובן בכלל.

זהבה גלאון: איזו התנהגות של ראש ממשלה, איפה הוא רצה להגיד אילו ויתורים מכאיבים הוא ייתן?

זהבה גלאון: ראש הממשלה לא התכוון, לא מתכוון ולא יתכוון להגיע לכל הסדר.

זהבה גלאון: הוא לא מתכוון להקפיא את המאחזים.

זהבה גלאון: הוא לא מתכוון לפרק התנחלויות, ולכן אתם יכולים לשבת כל כך זחוחים, בטוחים, צוהלים ומחייכים, כי אתה יודע, הכלבים נובחים, אדוני חבר הכנסת, והשיירה עוברת.

אהוד יתום: לא קוברים ביום ומדברים בלילה - - -

זהבה גלאון: חבר הכנסת יתום, יש לי חדשות בשבילך, המציאות במדינת ישראל כל כך קשה שקוברים ביום, לצערי, ואת האחריות הזאת - כמה משפחות תיתוספנה למעגל השכול - צריך לקחת גם ראש הממשלה; הוא חייב לעשות הכול כדי שייפסק כאן הטרור.

זהבה גלאון: הפלסטינים מחויבים מצדם, אבל ראש הממשלה לא עושה שום צעד כדי שלא תיתוספנה עוד משפחות - - -

אהוד יתום: - - -

ראובן ריבלין: חבר הכנסת יתום, חברת הכנסת גלאון מסיימת עוד מעט את דבריה, ואחר כך היא תטען בצדק שהיא רוצה עוד זמן, אני מבקש לאפשר לה.

אחמד טיבי: - - -

ראובן ריבלין: אני לא אומר, אם כוונתה להשיב במקום לנאום, אני בהחלט מקבל זאת בברכה.

זהבה גלאון: אדוני היושב-ראש, אני מודה לך, אני רוצה לסיים.

זהבה גלאון: צריך לעשות הכול כדי לגנות את הטרור.

זהבה גלאון: צריך לעשות הכול כדי שיתחדש התהליך המדיני.

זהבה גלאון: על-פי הניסיון שלנו עם ראש הממשלה, זה לא הולך לקרות.

זהבה גלאון: הוא ממשיך לעבוד על כולם בעיניים, וכך אנחנו נידונים לעוד תקופה קשה של פיגועים, ואנחנו מכים, והם מכים, ושום דבר לא יקרה כאן, לצערי.

זהבה גלאון: תודה רבה.

ראובן ריבלין: אני מאוד מודה לחברת הכנסת גלאון.

ראובן ריבלין: האם חבר הכנסת אלי ישי נמצא?

ראובן ריבלין: חבר הכנסת פרץ, אתה מחליף אותו?

יאיר פרץ: כן.

ראובן ריבלין: לא ידעתי שחבר הכנסת ישי ביקש להעביר לך, חבר הכנסת פרץ, את זכות הדיבור.

ראובן ריבלין: אם כך, ידבר עכשיו חבר הכנסת יאיר פרץ.

ראובן ריבלין: אחריו – חבר הכנסת ניסן סלומינסקי כנציג המפד"ל, ואחריו – חברי הכנסת ישראל אייכלר, עסאם מח'ול, דוד טל, ואסל טאהא, טלב אלסאנע, ויסיים חבר הכנסת רוני בר-און.

ראובן ריבלין: חבר הכנסת יאיר פרץ, בבקשה.

יאיר פרץ: אדוני היושב-ראש, עמיתי חברי הכנסת, בימים אלה, כיכר המדינה מחליפה את שמה לכיכר הלחם.

יאיר פרץ: אלה ימים שבהם עשרות אלפי עסקים ננעלים, ימים שבהם מעגל המובטלים הולך ומתרחב, ימים שבהם מפטרים אלפי מורים, ימים שבהם הממשלה פוגעת ברבבות גמלאים, במשפחות חד-הוריות, בקצבאות הנכים ובמשפחות ברוכות ילדים.

יאיר פרץ: אלה ימים שבהם הממשלה עומדת לקצץ - עמיתי חברי הכנסת - מחצית מגמלת הסיעודיים.

יאיר פרץ: בואו ננתח את הנקודה הזאת: גמלאי שמקבל לאחר תלאות רבות ואחרי בדיקות דקדקניות אותה גמלת סיעוד שנועדה לאפשר לו לקבל סיוע, טיפול וסעד אישי במשך 11 שעות בשבוע, שעה ומשהו ביום, שבהן המטפלת יכולה לטפל בקשיש, בגמלאי החולה שאינו מסוגל לסעוד את עצמו.

יאיר פרץ: הולכת ממשלת ישראל ופוגעת במחצית הגמלה, דהיינו בחמש שעות המגיעות לאותו קשיש.

יאיר פרץ: ואני שואל אתכם, רבותי חברי הכנסת, עד איפה ניתן לפגוע באזרחים, באותם אנשים שתרמו את תרומתם למדינת ישראל, עבדו ועמלו ובנו את הארץ?

יאיר פרץ: הגיעה השעה שבה הם נזקקים לאותה גמלה ולאותו סיעוד, לאחר ששילמו את הביטוח הלאומי כל השנים, ואנו רואים זאת לתדהמתנו.

יאיר פרץ: שומו שמים.

יאיר פרץ: האם מכך תיוושע הממשלה?

יאיר פרץ: יש עוד הרבה דרכים לקצץ בדברים רבים שהם השמנת במדינה, אבל הולכים ומקצצים לאותם גמלאים ונכים, לאותם חסרי ישע.

יאיר פרץ: מקצצים במוסדות למפגרים ומפטרים מורים.

יאיר פרץ: איפה יהיה הסבל כאשר יפטרו את אותם מורים?

יאיר פרץ: איפה תהיה המצוקה?

יאיר פרץ: במגזר הערבי ובעיירות הפיתוח.

יאיר פרץ: אלה מקומות שמורים טובים לא יגיעו אליהם, ושם הולכים לקצץ.

יאיר פרץ: הולכים להפעיל תוכנית כלכלית שתביא שואה לעם ישראל.

יאיר פרץ: עמיתי חברי הכנסת, במהלך השנתיים האחרונות הממשלה הזאת והממשלה הקודמת כבר הביאו קרוב לחמש תוכניות כלכליות, וכל פעם עולה שר האוצר על הדוכן הזה ואומר: רבותי, אנחנו על סף התהום, אם לא נאשר את התוכנית הכלכלית, שומו שמים, הכול יתמוטט.

יאיר פרץ: חמש פעמים שמענו אותו נאום מעל הדוכן הזה.

יאיר פרץ: אני אומר לכם, עמיתי חברי הכנסת, שהתוכנית המוצעת היום, התוכנית האכזרית הזאת, פוגעת בבשר החי, פוגעת במשפחות ברוכות ילדים.

יאיר פרץ: אתמול ביקרתי באוהל שבו שובת חבר הכנסת הרב פרוש.

יאיר פרץ: פגשתי שם יהודי שיש לו משפחה ברוכת ילדים, והוא אמר לי: איך אוכל לפרנס את הילדים שלי, לאחר שמקצצים לי את קצבת הילדים.

יאיר פרץ: ושר האוצר שטרית, השר השני במשרד האוצר, היה באוהל ואמר: אל דאגה, מקצצים לך רק 500 שקלים בשנה הראשונה.

יאיר פרץ: אבל אני שואל, מה יהיה בשנה השנייה, בשנה השלישית ובשנה הרביעית, כאשר בקצבה לא יהיה אפשר לשלם כלום.

יאיר פרץ: עם הקצבה הזאת צריך לשלם שכר לימוד, תלבושת אחידה וספרי לימוד, וגם לכך לא יהיה.

יאיר פרץ: ממשלה שאינה יודעת לשמור על האזרחים שלה ולא יודעת לתת להם רווחה, סופה שתיכשל.

יאיר פרץ: לכן, אדוני היושב-ראש, סיעתי סיעת ש"ס תמשיך בהתמדה ובנחישות להביע אי-אמון בממשלה הזאת עד להפלתה.

יאיר פרץ: תודה רבה.

משה כחלון: תודה רבה.

משה כחלון: חבר הכנסת ניסן סלומינסקי, בבקשה.

ניסן סלומינסקי: אדוני היושב-ראש, כבוד השרה, חברי חברי הכנסת, רציתי לדבר רק על נושא אחד, הנושא הביטחוני, אבל מאחר שידידי יאיר פרץ דיבר על הנושא הכלכלי, אומר רק משפט אחד: אם בגלל הנושא הכלכלי בלבד הגשתם הצעת אי-אמון, ודיברת כל כך יפה וכל כך נכון על הסיעודיים, איפה מקצצים להם ואיפה לבה של הממשלה, אני רוצה לבשר לך מעל הדוכן הזה שאתה צודק, ואני אומר לך כמעט בהתחייבות, שההצעה הזאת בעניין הסיעוד, שהיא על דעת האוצר, לא תעבור.

ניסן סלומינסקי: הסיעודיים יקבלו כמעט את מה שקיבלו עד היום.

ניסן סלומינסקי: אתה צודק בכל הטיעונים.

ניסן סלומינסקי: אם כך, אתה יכול לחזור ולתמוך בממשלה.

יאיר פרץ: זה רק פסיק אחד מהתוכנית הכלכלית.

ניסן סלומינסקי: עליו דיברת, לכן עניתי לך.

ניסן סלומינסקי: יש לענות על הרבה דברים, אבל לא עליהם דיברת.

ניסן סלומינסקי: אשר להצעת השמאל להביע אי-אמון בממשלה בגלל מפת הדרכים - אתם צודקים, יכול להיות שבגלל זה צריך היה להביע אי-אמון, אבל בדיוק בכיוון ההפוך: על כך שזאת הפעם הראשונה בהיסטוריה שראש ממשלה, ועוד של הימין, עומד לקבל תוכנית שנקראת מפת דרכים, שיש בה הקמת מדינה פלסטינית, וזאת בניגוד לעמדת מרכז המפלגה שלו, שהצביע פה-אחד נגד הקמת מדינה פלסטינית.

ניסן סלומינסקי: איך יעלה על הדעת שראש ממשלה יוביל קו של קבלת המפה הזאת, ואפילו עוד לא היה על כך דיון בממשלה?

ניסן סלומינסקי: מאחר שלא אני מגיש הצעת האי-אמון אלא אתם, לא אדבר על כך.

ניסן סלומינסקי: אני מקווה מאוד שראש הממשלה יתעשת, ואכן יתברר שאין הוא מקבל את מפת הדרכים, ולו רק בגלל הנושא הזה.

ניסן סלומינסקי: אתם בשמאל שטוענים כי צריך להביע אי-אמון בראש הממשלה כיוון שהוא לא מקבל את מפת הדרכים, האם שכחתם הכול?

ניסן סלומינסקי: איפה הייתם?

ניסן סלומינסקי: הרי לאורך ההיסטוריה, עד להסכמי אוסלו חיינו חיים טובים עם השכנים.

ניסן סלומינסקי: הסתובבנו בכפרים, הסתובבנו בערים, הם היו אצלנו, היו יחסי ידידות, יחסי שכנות, יחסי עבודה, העברנו חשמל מבית לבית, כאשר לא היה להם.

ואסל טאהא: זה לא נכון, אתה משלה את הציבור.

ניסן סלומינסקי: כבר סיפרתי פעם מעל הדוכן, הייתי שופט.

ניסן סלומינסקי: באחת בלילה באו אלי המוכתרים של הכפר - אני לא רוצה לומר מאיפה, אולי עוד מישהו יתנקם בהם פעם על העבר - אחרי ריב, כאשר הם שטופי דם, וביקשו שאשפוט ביניהם.

ניסן סלומינסקי: כך זה היה.

ניסן סלומינסקי: ביקרנו אחד אצל השני.

ניסן סלומינסקי: מהרגע שהכניסו להם לראש את הסכמי אוסלו ואמרו להם, חבר'ה, אם תתחילו להשתולל, תקבלו פיצוי, תהיה לכם מדינה - התחילו האבנים ויותר מזה.

ואסל טאהא: מ-1965 הם מדברים על מדינה.

ואסל טאהא: מה שאתה אומר לא נכון.

ואסל טאהא: מה אתה מקשקש?

ניסן סלומינסקי: חבר'ה, תכירו באמת.

ניסן סלומינסקי: אחר כך הגיעו הסופר-חכמים.

ניסן סלומינסקי: אני לא יודע מה אתה רוצה, מדינה או לא מדינה, אבל הם לפחות הבינו איך העסק עובד וחיו כך, והיה טוב.

ניסן סלומינסקי: תאמין לי שמבחינה כלכלית הם חיו בעשר דרגות יותר טוב, מבחינה תרבותית הם חיו בעשר דרגות יותר טוב.

ניסן סלומינסקי: מכל בחינה הם חיו בעשר דרגות יותר גבוה.

ניסן סלומינסקי: מה שאתם עשיתם להם בכל הרעיונות האלה הוא, שאתם הורדתם אותם - - -

ואסל טאהא: צאו משם.

ואסל טאהא: אולי תגיד מה אתם עשיתם.

משה כחלון: חבר הכנסת סלומינסקי, זמנך תם.

משה כחלון: אני מבקש לסיים.

משה כחלון: אתה יכול לומר משפט סיום.

ניסן סלומינסקי: שכחתם שכשהעליתם את הרעיון לתת להם נשק כדי שהם ידכאו את הטרור, אמרנו לכם: אל תיתנו להם רובים, זה ישמש נגדנו.

ניסן סלומינסקי: אמרתם שאתם לא מבינים.

ניסן סלומינסקי: נתתם להם רובים, ותראו מה קרה.

ניסן סלומינסקי: עכשיו, חוזרים שוב לתוכנית מפת הדרכים, שבה שוב תתחילו לנהל משא-ומתן לפני הפסקת הטרור, ואני אומר זאת לשיטתכם.

ניסן סלומינסקי: ה-CIA עומד עוד פעם לאמן אותם ועוד פעם לתת להם נשק.

ניסן סלומינסקי: לא למדנו מהעבר?

ניסן סלומינסקי: לא למדנו מהניסיון?

ניסן סלומינסקי: כל זה מוביל דווקא אל ההיפך.

ניסן סלומינסקי: לכן, אנחנו מסכימים אתכם, והלוואי שאתם צודקים, והלוואי שהממשלה הזאת וראש הממשלה יתנגדו למפת הדרכים.

ניסן סלומינסקי: לא היא תביא את השלום.

ניסן סלומינסקי: היא תביא אל ההיפך מהשלום.

ניסן סלומינסקי: השלום יגיע בדרך אחרת לחלוטין.

ניסן סלומינסקי: אדוני, תודה רבה לך.

משה כחלון: תודה רבה.

משה כחלון: חבר הכנסת ישראל אייכלר, בבקשה.

ישראל אייכלר: אדוני היושב-ראש, חברי הכנסת, היום ערב ל"ג בעומר, ובשעת צהריים חמה, מול קריית השלטון, התכנסו אלפי תלמידים, ילדים קטנים, שזעקו לפרוסת לחם יבשה בלבד.

ישראל אייכלר: הם לא רצו מיליארדים והם לא ביקשו פינוקים.

ישראל אייכלר: הם ביקשו לחם, כמו שנאמר: לחם שאלו כהוגן.

ישראל אייכלר: במשך יובל שנים שמרה מדינת ישראל על תואר הכבוד של מדינת רווחה.

ישראל אייכלר: זה מה שנותר מהזיק היהודי, הלב היהודי החם, לדל, לנצרך, לילד, לזקן ולחולה.

ישראל אייכלר: על כך היתה גאוות כולנו.

ישראל אייכלר: במשך יובל שנים מתנהלים כאן ויכוחים.

ישראל אייכלר: נציגי יהדות התורה לדורותיהם ניהלו כאן מאבק אידיאולוגי על אופיו של עם ישראל כעם השם.

ישראל אייכלר: אני לא רוצה להפריע לכם.

משה כחלון: חברי הכנסת חיים כץ ואורי אריאל.

ישראל אייכלר: היו שטענו שאפשר לקיים עם יהודי בלי לשמור על חוקת התורה, וכראיה הביאו את הערכים הסוציאליים, את מידת הרחמים, ואת הדברים הטובים שיש במדינת ישראל.

ישראל אייכלר: אומנם אף פעם זו לא היתה מלכות של חסד כמו בארצות-הברית או במדינות אירופה שלאחר מלחמת העולם השנייה, אבל בכל זאת היו פה ביטוח לאומי, מערך בריאות ציבורית ודברים שנתנו טעם של יהדות גם למדינה החילונית.

ישראל אייכלר: עכשיו, התוכנית הכלכלית האכזרית והאנטי-יהודית הזאת גורמת לכריתת הענף האחרון של עץ החיים היהודי.

ישראל אייכלר: אין רחמים בכלכלה המקולקלת הזאת.

ישראל אייכלר: התוכנית הזאת מוכיחה, שאין יהדות בלי תורה ואין רחמים בלי אמונה.

ישראל אייכלר: מדברים על כלכלה, על הבעיות הכלכליות וגם על הבעיות הביטחוניות, ובדיוק בפרשת השבוע התורה אומרת לנו: "אם בחקתי תלכו ואת מצותי תשמרו ועשיתם אתם" - יהיו לנו גם כלכלה וגם ביטחון.

ישראל אייכלר: נאמר: "ונתתי גשמיכם בעתם ונתנה הארץ יבולה ועץ השדה יתן פריו.

ישראל אייכלר: והשיג לכם דיש את בציר ובציר ישיג את זרע ואכלתם לחמכם לשבע וישבתם לבטח בארצכם".

חיים כץ: שיעור בגמרא.

ישראל אייכלר: גם שלום יהיה: "ונתתי שלום בארץ ושכבתם ואין מחריד והשבתי חיה רעה מן הארץ וחרב לא תעבר בארצכם".

ישראל אייכלר: אבל, בפרשת השבוע יש גם הצד השני: אם, חס וחלילה, "בחקתי תמאסו ואם את משפטי תגעל נפשכם לבלתי עשות את כל מצותי להפרכם את בריתי", וכאן בא המשך של תוכחה, ואני מציע להסתכל שם ואני לא רוצה לחזור על כך כאן.

משה כחלון: חבר הכנסת אייכלר, זמנך תם.

משה כחלון: אני מבקש לסיים.

ישראל אייכלר: עוד לא התחלתי.

משה כחלון: זה עניין של זמן.

ישראל אייכלר: היו לנו ארבע דקות?

משה כחלון: כן, אבל אתה כבר באפס דקות.

ישראל אייכלר: אני רוצה לתמצת.

ישראל אייכלר: הלילה יוצאים ילדי ישראל להדליק מדורות ל"ג בעומר לזכר התנא האלוקי רבי שמעון בר יוחאי, זכותו תגן עלינו.

ישראל אייכלר: הוא ישב 13 שנים במערה, מפני שדיבר נגד מלכות הרשעה.

ישראל אייכלר: חבריו ניסו למצוא דברים טובים בתרבות הרומאית - בנו גשרים, בנו שווקים, תיקנו מטבע.

ישראל אייכלר: אבל רבי שמעון בר יוחאי אמר: כל מה שעשו - לטובת עצמם עשו.

ישראל אייכלר: על זה רצו להרוג אותו, והוא התחבא במערה.

ישראל אייכלר: אני רוצה לומר בפרפראזה על הדבר הזה, שהממשלה חייבת לדעת שכשהיא מפרנסת ילדים קטנים, כשהיא מסייעת לאנשים נזקקים - לטובתה היא עושה, כי בזכות תינוקות של בית-רבן אנחנו קיימים.

ישראל אייכלר: התוכנית הזאת פוגעת בילדים אלה, ולכן היא מנסרת את עמוד החסד שבזכותו המדינה הזאת עדיין קיימת למרות כל עוונותינו הרבים, רחמנא ליצלן.

ישראל אייכלר: אם נאבד את זכות החסד, לא נוכל לעמוד במידת הדין.

משה כחלון: אני מבקש, שתאמר משפט סיכום.

ישראל אייכלר: אם נאבד את מידת הרחמים, לא תהא זאת מדינה יהודית.

ישראל אייכלר: אני רוצה לסיים ולומר, שאני לא שומע בדיונים פה את כאב העם.

ישראל אייכלר: מתלוצצים כאן אנשי הליכוד על העבודה והעבודה על הליכוד על כך שאין הנהגה - -

משה כחלון: אני מבקש שתסיים.

ישראל אייכלר: - - אבל כשבעלת-הבית איננה, קופצים הפקידים הקטנים שכותבים בתוכנית נוראה דברים שהעם לא יוכל לעמוד בהם.

ישראל אייכלר: בגלל קוצר הזמן אני לא יכול להאריך, ואני רק יכול לומר דבר אחד: אם, חס וחלילה, התוכנית הזאת תבוצע כלשונה, העם הזה לא יוכל לסבול זאת.

ישראל אייכלר: זו גזירה שאין הציבור יכול לעמוד בה, ומדינת ישראל לא תוכל להיקרא מדינה יהודית.

משה כחלון: חבר הכנסת אייכלר, להבא אסור להרים מסמכים.

ישראל אייכלר: זו התוכנית הכלכלית.

משה כחלון: תוכנית כלכלית או כל דבר.

משה כחלון: חבר הכנסת עסאם מח'ול, בבקשה.

משה כחלון: אני מבקש לשמור על מסגרת הזמן.

משה כחלון: יש לנו הצבעה, וזה ערב ל"ג בעומר.

משה כחלון: ההצבעה צריכה להיות בערך בעוד 20–30 דקות, אם תשמרו על מסגרת הזמן.

משה כחלון: חבר הכנסת אורי אריאל, אני יכול לומר לך שהישיבה מסתיימת בשעה 18:00.

עסאם מח'ול: אדוני היושב-ראש, חברי הכנסת, אני רוצה לספר לחבר הכנסת אייכלר, שהמערה שבה הסתתר רבי שמעון בר יוחאי היא 100 מטרים מעל הבית שבו נולדתי, בפקיעין.

עסאם מח'ול: שם למדתי שמכיבוש אפשר להסתתר ואפשר להיעלם לזמן מה, אבל, בסופו של דבר, הכיבוש ילך ויישארו בעלי הזכות להיות שם.

עסאם מח'ול: בדיון הזה על האי-אמון בממשלת ראש הממשלה אריאל שרון אני רוצה לומר שהגענו לנקודה שבה יש יותר ויותר אנשים במדינת ישראל שמגיעים למסקנה חד-משמעית שהממשלה הזאת היא ממשלה מסוכנת לציבור.

עסאם מח'ול: היא ממשלה שמתייחסת אל הדמוקרטיה כאל מטרד שצריך להסיר אותו מדרכה, ואל השלום - כאל מטרד שצריך להיפטר ממנו ולפחות לפוצץ את הדרך אליו.

עסאם מח'ול: זו ממשלה שמתייחסת אל זכויות העובדים כאל מכשול אמיתי שצריך להסיר אותו מדרכה, והיא עושה דברים, בצורה חולנית, כדי להסיר את המכשול הזה מדרכה.

עסאם מח'ול: היא מתייחסת אל מדינת הרווחה ואל זכויות השכבות החלשות, שכבות העוני והמצוקה, כאל מכשול שצריך להסיר אותו מדרכה.

עסאם מח'ול: היא לא בוחלת באמצעים כדי להשיג את המטרות האלה שלה.

עסאם מח'ול: רק היום, מול בית-מלון שבו הרצה שר האוצר, הקוסם מארץ עוץ, בפני בעלי השררה בישראל, התקיימה הפגנה של הארגונים החברתיים, ועד מהרה ניגשה המשטרה וכבלה באזיקים, בידיים, את חבר הנהגת ההסתדרות אפרים דוידי.

עסאם מח'ול: גררו אותו לתחנת המשטרה.

עסאם מח'ול: זה כחלק מהאווירה - אווירת טרור חברתי, אווירת הפחדה של הציבור שמעז ויוצא נגד המדיניות של הממשלה הזאת ומנסה להקשות עליה את ההתחמקות שלה מלעמוד מול השאלות המקשות עליה, של דמוקרטיה, של זכויות עובדים ושל שלום.

עסאם מח'ול: אני חושב שאם זה קורה בתל-אביב היום - שלשום הובל ראש עיריית אום-אל-פחם למעצר, ולפני זה - השיח' ראאד סלאח והנהגת התנועה האסלאמית, שאני לא מסכים אתה ויש תהום אידיאולוגית בינינו, אבל זאת צורה של מרדף פוליטי טרוריסטי.

עסאם מח'ול: טרור זה לא רק פיצוץ באוטובוס.

עסאם מח'ול: טרור יכול להיות גם טרור פוליטי, טרור יכול להיות טרור חברתי-כלכלי, כפי שאנחנו עדים לו בימים אלה.

עסאם מח'ול: אני חושב שזאת ממשלה מסוכנת וצריך להרחיק אותה מהזירה ומהר ככל האפשר.

עסאם מח'ול: אומנם יש חזית סירוב בצד הפלסטיני, שמתנגדת למהלך המדיני הגרוע שמדובר בו, מפת הדרכים, ויש חזית סירוב ישראלית שמתנגדת למהלך הזה.

עסאם מח'ול: שתיהן לא בוחלות באמצעים, גם באמצעי טרור כדי לפגוע במהלך הזה.

עסאם מח'ול: ההבדל היחיד הוא שחזית הסירוב הפלסטינית נמצאת באופוזיציה וחזית הסירוב הישראלית נמצאת בשלטון ובראשותו של ראש הממשלה אריק שרון.

עסאם מח'ול: ממשלתו של שרון מבצעת פעולות טרור חברתיות ומדיניות, ומה שהיא עושה באופן סיסטמתי בשבועות האחרונים בח'אן-יונס, בראפח ובשכם זה לא קומזיץ ולא ל"ג בעומר.

עסאם מח'ול: אלה פעולות טרור ממלכתי נגד אזרחים, ואני חושב שגם הטרור של ממשלת שרון וגם הטרור של אלה שפוצצו את האוטובוס אתמול בירושלים ראויים לגינוי באותה מידה.

עסאם מח'ול: שני הטרוריסטים, שתי קבוצות הטרור, גם בישראל וגם בעם הפלסטיני, ראויות לגינוי וידיהן מגואלות באותו דם, הדם של תהליך השלום והדם של חיפוש מוצא מדיני.

משה כחלון: תודה רבה לחבר הכנסת עסאם מח'ול.

משה כחלון: חבר הכנסת ואסל טאהא, בבקשה.

משה כחלון: אחריו - חבר הכנסת טלב אלסאנע, ואחריו - חבר הכנסת רוני בר-און.

משה כחלון: חבר הכנסת טאהא, אני מבקש לשמור על מסגרת הזמן כי חברי הכנסת לא מקפידים על זה לאחרונה.

ואסל טאהא: אדוני היושב-ראש, כנסת נכבדה, הממשלה הזאת פוגעת בשכבות החלשות, פוגעת בפנסיונרים, פוגעת בחינוך, פוגעת בקצבאות הילדים, במה היא לא פוגעת?

ואסל טאהא: בכל שבוע, אדוני היושב-ראש, שומעים על מקרי התאבדות של אזרחים שנשברו משום המצב הכלכלי.

ואסל טאהא: לא מדובר באנשים חולים או מחוסרי בתים.

ואסל טאהא: פשוט אנשים שנשברו.

ואסל טאהא: המצב הכלכלי שבר אותם.

ואסל טאהא: מדובר בתופעה, כי המקרים חוזרים ונשנים, וכל זה עוד לפני הוצאת התוכנית הכלכלית אל הפועל.

ואסל טאהא: אני לא רוצה לחשוב אפילו לרגע על התוצאות ההרסניות שתגרום התוכנית הזאת כשתתקבל.

ואסל טאהא: אדוני היושב-ראש, כבר היום ילדים גונבים אוכל מחנויות מכולת, מחנויות מזון.

ואסל טאהא: אוי לממשלה שמנציחה ואף מרעה ומדרדרת עוד יותר את מצבם של כל הנזקקים האלה.

ואסל טאהא: אסור לשכוח כי פגיעה בעובד היא פגיעה בילד שלו, פגיעה בילד שלי, פגיעה בילד שלכם.

ואסל טאהא: קיצוצים ותוכניות כלכליות כאלה הם תוצאה של מדיניות ממשלה כושלת, שמנסה לאסוף את השברים על חשבון החלשים.

ואסל טאהא: התוכנית הכלכלית ותופעותיה השונות הן תופעות לוואי של מדיניות הממשלה בשטחים הפלסטיניים הכבושים.

ואסל טאהא: הממשלה הזאת משקיעה בהתנחלויות, הממשלה הזאת משקיעה באמצעי לחימה, משקיעה אמצעים בדיכוי העם הפלסטיני - שבאים לידי ביטוי בצורת פיגועים שפוגעים באזרחים כתגובה וכתגמול על הפשעים ועל הטרור הממלכתי, המסודר, שגורם הכובש בכל הערים ובכל הכפרים הפלסטיניים.

ואסל טאהא: כל אדם שפוי ונורמלי מתנגד לשפיכות הדמים בילדים, נשים, גברים וקשישים משני הצדדים.

ואסל טאהא: עלינו לפעול מייד וללחוץ מייד כמה שאפשר על מנת שנוביל את שני העמים לשלום.

ואסל טאהא: ממשלת הדמים הזאת לא עושה מאומה על מנת להגיע לשלום.

ואסל טאהא: את מעגל הדמים הזה יש לסגור, יש לסיים, יש להפסיק.

ואסל טאהא: הממשלה הזאת לא יכולה ואין ברצונה, כפי שאמרה חברת הכנסת זהבה גלאון, לסיים את הכיבוש, לפרק את ההתנחלויות ולפרק את המאחזים.

ואסל טאהא: היא כן יכולה להרוס בתים בכפרים ערביים, בנגב ובצפון, שנבנים בלי היתר בגלל חוסר מאמץ לאשר תוכניות מיתאר.

ואסל טאהא: היא כן יכולה להרוס בתים, אבל לפרק התנחלויות ולפרק מאחזים ללא היתר היא לא יכולה.

ואסל טאהא: ממשלה שעוצרת פעילים מעמותות השייכות לתנועה האסלאמית, הדואגים במקומה ומשום מדיניותה למזון, לתרופות וללבוש ליתומים פלסטינים, לא ראויה להמשיך בדרכה.

ואסל טאהא: ממשלה שרוצחת את השלום והתקווה בקרב מיליונים משני העמים לא ראויה לאמון.

ואסל טאהא: לכן, אדוני היושב-ראש, אנחנו מצביעים אי-אמון בממשלה.

משה כחלון: תודה רבה.

משה כחלון: חבר הכנסת טלב אלסאנע, בבקשה.

משה כחלון: אחריו - חבר הכנסת רוני בר-און, אחרון הדוברים.

משה כחלון: אחריו נעבור להצבעה.

טלב אלסאנע: אדוני היושב-ראש, חברי הכנסת, יש כאלה שאומרים שלממשלה הזאת אין הישגים, אבל אני רוצה לומר לכם שאני לא מסכים אתם, ואכן לממשלה יש הישגים.

טלב אלסאנע: רק מה שפורסם היום ב"ידיעות אחרונות" מראה לנו הישגים אדירים, הן בתחום החברתי והן בתחום הביטחוני.

טלב אלסאנע: בתחום החברתי יש עלייה של 42% בתיקי סמים של בני-נוער בחודשים הראשונים של השנה לעומת התקופה הקודמת.

טלב אלסאנע: עבירות רכוש – עלייה של 38%.

טלב אלסאנע: מאז 1988 ועד היום יש גידול של 900% במספר תיקי החקירות של בני-נוער.

טלב אלסאנע: אם זה מראה על משהו, זה מראה על פשיטת רגל מוסרית וחברתית של הממשלה.

טלב אלסאנע: מה שמאפיין את הממשלה הזאת, רבותי, הוא היכולת לומר דבר ולעשות את היפוכו.

טלב אלסאנע: היכולת לדבר על שלום ולעשות מלחמה.

טלב אלסאנע: היכולת לדבר על צמיחה ולגרום לאבטלה.

טלב אלסאנע: היכולת להבטיח לעשות הקלות לפלסטינים ולהכביד על האוכלוסייה הפלסטינית בסגרים ובכתרים.

טלב אלסאנע: הממשלה הזאת מתמחה ביכולת לתמרן, לתכמן ולהוליך שולל את אזרחי המדינה.

טלב אלסאנע: אחרי שלוש שנות שלטונו של ראש הממשלה הנוכחי הגיע הזמן, רבותי, שהממשלה הזאת תתעשת והגיע הזמן שאזרחי המדינה גם יבינו שבממשלה הזאת אין שום בשורה, לא בשורה חברתית-כלכלית ולא בשורה ביטחונית.

טלב אלסאנע: אין אפשרות להבטיח ולספק ביטחון לצד הישראלי בלי לדאוג לביטחונם של הפלסטינים.

טלב אלסאנע: הביטחון הוא יחידה אחת, והדבר הזה יבוא על-ידי סיום השליטה בעם הפלסטיני, סיום הכיבוש הישראלי.

טלב אלסאנע: אני רוצה לומר מכאן, שאנחנו, אזרחי המדינה הערבים, באופן חד-משמעי, באופן תקיף וללא היסוס מתנגדים, ובתוקף, לפגיעה באזרחי מדינת ישראל.

טלב אלסאנע: הדבר הזה איננו מקדם את מאבקו של העם הפלסטיני.

טלב אלסאנע: הדבר הזה מכתים את מאבקו של העם הפלסטיני.

טלב אלסאנע: הדבר הזה איננו מחזק את שוחרי השלום בצד הישראלי.

טלב אלסאנע: הדבר הזה פוגע בשוחרי השלום בצד הישראלי.

טלב אלסאנע: הפיגועים האלה הם פרס לימין, וזה בדיוק מה שרוצה ראש הממשלה הנוכחי.

טלב אלסאנע: הוא ניצל את הפיגוע שהיה אתמול בירושלים כדי להימנע מנסיעה לארצות-הברית.

טלב אלסאנע: כאילו על-ידי זה שראש הממשלה לא נוסע לוושינגטון הוא נאבק נגד המשך הפיגועים.

טלב אלסאנע: דווקא פתיחת ערוץ מדיני, מתן תקווה, יפחיתו את הרצון להמשך הפיגועים.

טלב אלסאנע: דווקא חיזוק הצד המתון, שוחרי השלום, אלה שמעוניינים בשלום, לדעתי יחזק את החלק הגדול ביותר.

טלב אלסאנע: יותר מ-70% מהצד הפלסטיני הם שוחרי שלום, רוצים בשלום, אבל לא שלום בתור אשליה, אלא שלום שיספק את המאוויים שלהם, שלום אשר ייתן להם עצמאות וחירות.

טלב אלסאנע: זה יספק גם את שאיפתו של הצד הישראלי לביטחון.

טלב אלסאנע: לכן, מכאן אני גם מגנה את הפיגועים, וגם שולח את תנחומי למשפחות ההרוגים, ומקווה שיגיע היום וייפתח ערוץ של משא-ומתן שבו הצד הפלסטיני יקבל את שאיפתו לעצמאות והצד הישראלי יקבל את שאיפתו לביטחון.

טלב אלסאנע: תודה רבה.

משה כחלון: תודה רבה.

משה כחלון: אחרון הדוברים - חבר הכנסת רוני בר-און, בבקשה.

רוני בר-און: אדוני היושב-ראש, אדוני ראש הממשלה, רבותי וגבירותי השרים, חברי חברי הכנסת, בה בשעה שחבר הכנסת טלב אלסאנע עומד כאן על הדוכן ומספר לכולנו איך ראש הממשלה, בזה שהוא דוחה את נסיעתו לארצות-הברית, מנצל את הפיגועים כדי לעשות הון פוליטי, ממש ברגעים אלה, חבר הכנסת טלב אלסאנע, נעשה פיגוע של מחבל מתאבד בקניון בעפולה, וככל שנמסר בזימוניות יש שם נפגעים.

רוני בר-און: אדוני היושב-ראש, בסוף השבוע האחרון שב והתעצם פה גל הטרור הנפשע והנתעב של ארגוני הטרור הפלסטיניים ושל ארגוני האסלאם הפונדמנטליסטי.

רוני בר-און: שוב מצאו את מותם חפים מפשע בישראל - בירושלים, בחברון והפעם גם מעבר לים, קורבנות שווא שכל פשעם הוא שהם יהודים, ישראלים, או במקרה, שלא בטובתם, נקלעו לסביבה שגווניה יהודיים.

רוני בר-און: במהלך השבוע האחרון שוב הוחמרה השביתה הפרועה והמופרעת, השביתה המתלהמת והמתגרה, השביתה המכאיבה והכואבת שהכריזה ההסתדרות החדשה.

רוני בר-און: במהלך השבוע האחרון וזה שלפניו שוב המשיכה האופוזיציה להשתלח בממשלה בגין התוכנית הכלכלית שהממשלה מובילה.

רוני בר-און: שוב ביקורת בלתי אחראית, שום דבר קונסטרוקטיבי, ביקורת לשם ביקורת ותו לא, והכול בהתקפה אישית בוטה על ראש הממשלה ועל שר האוצר.

רוני בר-און: "אכזרים" אתם קוראים להם, "אטומים", "שונאי השכבות החלשות".

רוני בר-און: דברים מתרחשים במדינת ישראל, חברי חברי הכנסת מסיעת העבודה-מימד שהגישה את הצעת האי-אמון גם על המצב הביטחוני, גם על המצב הכלכלי וגם על השביתה.

רוני בר-און: מתרחשים כאן דברים, הדברים כואבים, הדברים מכאיבים, הדברים מכבידים, ורק אצלכם עולם כמנהגו נוהג.

רוני בר-און: שום דבר.

רוני בר-און: הדבר היחיד שמעניין אתכם - עוד הצעת אי-אמון ועוד הצעת אי-אמון ועוד הצעת אי-אמון.

רוני בר-און: העיקר לתקוף את הממשלה, העיקר לשוב ולתקוף אותה ולהציע את כל אותן הצעות אי-אמון שהן גם חסרות שחר, גם חסרות אחריות, ובעיקר, חברי חברי הכנסת, הן חסרות כל סיכוי.

רוני בר-און: את חזיון התעתועים של אוסלו אנחנו ממשיכים לשלם בדם.

רוני בר-און: ברובים שאפשרתם להם להכניס לשטח הורגים בנו עכשיו יום-יום.

רוני בר-און: את הריצה המטורפת של ברק בקמפ-דייוויד הצליח לעצור רק ערפאת.

רוני בר-און: השיער, שאולי אין לי, סומר למחשבה מה היה קורה פה אילו.

רוני בר-און: את הפרוגרמה חסרת האחריות של היושב-ראש היוצא שלכם, מצנע, להמשיך מהיכן שברק הפסיק, לשאת ולתת תחת אש, לפנות יישובים בלא משא-ומתן, הצליח לעצור ברוב שכלו רק עם ישראל.

ראובן ריבלין: רבותי חברי הכנסת, נא לשבת.

ראובן ריבלין: אנחנו הולכים להצבעה.

ראובן ריבלין: אדוני, יש לך עוד שתי דקות.

רוני בר-און: כל מצעד האיוולת הזה, חברי חברי העבודה-מימד, בא מבית-המדרש שלכם.

רוני בר-און: ואתם, כמה צפוי, לא למדתם מאומה.

רומן ברונפמן: הפגישות עם אבו-מאזן זה לא משא-ומתן?

רוני בר-און: ואתם, כמה צפוי, ממשיכים בשלכם.

רוני בר-און: שוב אי-אמון, שוב מקהלה חסרת בושה, שלא מרשה לעובדות ולמציאות לבלבל אותה ולהסיט אותה ממסלול הביקורת חסרת השחר על הממשלה.

רוני בר-און: אבל הממשלה, חברי, תמשיך בשלה.

רוני בר-און: ראש הממשלה דחה את הנסיעה שלו לארצות-הברית.

רוני בר-און: הפגישה עם הנשיא יכולה לחכות.

רוני בר-און: הממשלה והצבא ימשיכו להכות בטרור.

רוני בר-און: אתם תדאגו, קודם כול, לפלסטינים.

רוני בר-און: תדרשו מאתנו לחזק את אבו-מאזן.

רוני בר-און: אנחנו נדאג שהשותפים הגלויים והסמויים שלו, של ראש ממשלת הבובות הזה, ייכשלו בניסיונות הטרור שלהם.

רוני בר-און: אתם, חברי העבודה, תשובו ותציגו את ההסתדרות החדשה כמי שדואגת לשכבות החלשות, ואנחנו נחשוף את פרצופם האמיתי של הנהגת ההסתדרות ושל ועדי העובדים כנהנתנים וכמוליכי שולל, בעיקר את אלה שבשמם הם טוענים ולהם לכאורה הם דואגים.

רוני בר-און: אתם, חברי העבודה-מימד, תמשיכו לא לשלם שכר לעובדים של המפלגה שלכם, ואנחנו והממשלה נמשיך ונדאג שהמשק הישראלי יוכל לעמוד בהתחייבויות השכר שלו כדי לשלם לעובדים את מה שאפשר וניתן לשלם להם.

קולט אביטל: גם לאלה שאתם מפטרים?

רוני בר-און: אתם באופוזיציה תמשיכו להוציא את הצימוקים הפופוליסטיים מעוגת התוכנית הכלכלית ולפרוט על נימים של מסכנים וזקנים, של ילדים ושל נכים, של קשישים ושל מתרוששים, ואנחנו נמשיך לשאת בדאגה ובאחריות לגורלה של המדינה, לגורלה הכלכלי של המדינה, מתוך ראייה כוללת של התמונה הכלכלית ולא מתוך ראייה סקטוריאלית צרה, או אולי מוטב לומר ראייה סקטוריאלית צרה צרורה.

רוני בר-און: תודה רבה, אדוני היושב-ראש.

ראובן ריבלין: רבותי חברי הכנסת, אנחנו עוברים להצבעה על הצעת סיעת העבודה-מימד להביע אי-אמון בממשלה בשל המשך השביתות והמצב הכלכלי-החברתי והביטחוני.

ראובן ריבלין: נקיים הצבעה אחת על הצעת אי-אמון אחת.

ראובן ריבלין: רבותי, נא להצביע.

ראובן ריבלין: מי בעד?

ראובן ריבלין: מי נגד?

ראובן ריבלין: מי נמנע?

ראובן ריבלין: הצבעה מס' 1 בעד הצעת סיעת העבודה-מימד להביע אי-אמון בממשלה – 36 נגד – 49 נמנעים – אין הצעת סיעת העבודה-מימד להביע אי-אמון בממשלה לא נתקבלה.

ראובן ריבלין: ובכן, בעד – 36, 49 מתנגדים.

ראובן ריבלין: אני קובע שהצעת האי-אמון לא עברה.

ראובן ריבלין: רבותי חברי הכנסת, הודעה ליושב-ראש ועדת הכנסת.

ראובן ריבלין: לאחר מכן ממלא-מקום יושב-ראש ועדת החוקה, חוק ומשפט, חבר הכנסת ארדן, יציג את חוק לשכת עורכי-הדין ואנחנו נצביע.

ראובן ריבלין: לאחר מכן נסיים את הישיבה לרגל חג ל"ג בעומר.

): אדוני היושב-ראש, כנסת נכבדה, ההודעה טעונה אישור הכנסת.

): לכן, מי שזה מעניין אותו – מוזמן להקשיב.

): על-פי סעיף 117(ב) לתקנון הכנסת, הריני להודיעכם כי ועדת הכנסת קבעה ביום ג' באייר התשס"ג, 5 במאי 2003, את הוועדות שידונו בהצעת חוק התוכנית להבראת כלכלת ישראל (תיקוני חקיקה להשגת יעדי התקציב והמדיניות הכלכלית לשנות הכספים 2003 ו-2004), התשס"ג-2003.

): על-פי סעיף 16 לתקנון הכנסת החליטה ועדת הכנסת, כי לצורך הדיון בנושאים מסוימים יוקמו ועדות משותפות.

): הודעה על הרכב הוועדות המשותפות נמסרה לכנסת בו ביום, אולם שמות החברים בכל אחת ואחת מן הוועדות המשותפות לא נמסרו.

): הריני מתכבד אפוא להשלים את ההרכב השמי של הוועדות המשותפות כדלקמן: ועדה משותפת של ועדת הכספים וועדת הפנים ואיכות הסביבה, בראשות ועדת הכספים, הדנה בפרק ב' – רשויות מקומיות, סעיפים 4(2), 5(2) 6-8, 10, 11(ב) ובפרק ג' – איחוד רשויות מקומיות, סעיפים 12–25, תהיה בת 15 חברים, וזה הרכבה: שמונה חברים מוועדת הכספים – אברהם הירשזון, יושב-ראש, דני בנלולו, אהוד רצאבי, רוני בריזון, אלי אפללו, יצחק הרצוג, יצחק כהן, יעקב ליצמן, שממלא-מקומו יהיה משה גפני; ושבעה חברים מוועדת הפנים ואיכות הסביבה - יורי שטרן, ניסן סלומינסקי, מיכאל גורלובסקי, ואסל טאהא, אהוד יתום, שממלא-מקומו יהיה יעקב אדרי, אלי בן-מנחם, שממלא-מקומו יהיה חיים רמון, ורומן ברונפמן.

): ועדה משותפת נוספת היא של ועדת הפנים ואיכות הסביבה וועדת הכספים, בראשות ועדת הפנים ואיכות הסביבה, הדנה בפרק ב' - רשויות מקומיות ומועצות דתיות, סעיפים 4(1) ו-5(1).

): הוועדה תהיה בת תשעה חברים: חמישה חברים מוועדת הפנים ואיכות הסביבה – יורי שטרן, יושב-ראש, מיכאל גורלובסקי, אהוד יתום, אלי בן-מנחם, דוד אזולאי; ארבעה חברים מוועדת הכספים – דני בנלולו, שממלא-מקומו יהיה יולי אדלשטיין, רוני בריזון, חיים אורון, שממלא-מקומו יהיה רומן ברונפמן, יעקב ליצמן, שממלא-מקומו יהיה מאיר פרוש.

): ועדה משותפת של ועדת החינוך והתרבות וועדת הכספים, בראשות ועדת החינוך, הדנה בפרק ו' – חקיקה תקציבית – דחייה וביטול, סעיפים 35–36.

): הוועדה תהיה בת שבעה חברים: ארבעה חברים מוועדת החינוך והתרבות – גילה פינקלשטיין, יושבת-ראש, ענבל גבריאלי, משולם נהרי, יולי תמיר; שלושה חברים מוועדת הכספים – רוחמה אברהם, שממלא-מקומה יהיה עמרי שרון, דניאל בנלולו, שממלא-מקומו יהיה יולי אדלשטיין, וחיים אורון, שממלא-מקומו יהיה יוסי שריד.

): ועדה משותפת של ועדת החוקה, חוק ומשפט וועדת הכספים, בראשות ועדת החוקה, הדנה בפרק ו' - חקיקה תקציבית – דחייה וביטול, סעיפים 42–46.

): הוועדה תהיה בת שבעה חברים: ארבעה חברים מוועדת החוקה, חוק ומשפט – מיכאל איתן, יושב-ראש, רשף חן, אופיר פינס-פז, נסים זאב; שלושה חברים מוועדת הכספים – אברהם הירשזון, שממלא-מקומו יהיה רוני בריזון, רוחמה אברהם, שממלא-מקומה יהיה גדעון סער, ואורית נוקד.

): ועדה משותפת של ועדת הכספים וועדת החוקה, חוק ומשפט, בראשות ועדת הכספים, הדנה בפרק ז' – חברות ממשלתיות, סעיפים 47-48.

): הוועדה תהיה בת שבעה חברים: ארבעה חברים מוועדת הכספים – אברהם הירשזון, יושב-ראש, רוחמה אברהם, אברהם בורג ויעקב ליצמן; שלושה חברים מוועדת החוקה, חוק ומשפט – רוני בר-און, אתי לבני ואברהם בייגה שוחט.

): ועדה משותפת של ועדת הכלכלה וועדת הכספים, בראשות ועדת הכלכלה, הדנה בפרק ח' – תקשורת, סעיפים 49–54.

): הוועדה תהיה בת 15 חברים: שמונה חברים מוועדת הכלכלה – שלום שמחון, גלעד ארדן, יחיאל חזן, גילה גמליאל, איתן כבל, מל פולישוק-בלוך, אילן ליבוביץ, אחמד טיבי; שבעה חברים מוועדת הכספים – חיים אורון, נסים דהן, אורית נוקד, יצחק הרצוג, ניסן סלומינסקי, מיכאל נודלמן, איוב קרא.

): ממלאי-מקום: דוד טל, אליעזר כהן, אבשלום וילן ועבד-אלמאלכ דהאמשה.

): ועדה משותפת של ועדת החוץ והביטחון וועדת הכספים, בראשות ועדת החוץ והביטחון, הדנה בפרק כ"א – שונות – סעיף 161, תהיה – בשונה מהקביעה הקודמת, שבה קבענו שהוועדה תהיה בת תשעה חברים – בת 12 חברים: שישה חברים מוועדת החוץ והביטחון – יובל שטייניץ, יושב-ראש, חיים רמון, יוסי שריד, אלי ישי, חמי דורון, עמרי שרון; שישה חברים מוועדת הכספים – רוחמה אברהם, דניאל בנלולו, יצחק הרצוג, ניסן סלומינסקי, מיכאל נודלמן, יעקב ליצמן.

): אדוני היושב-ראש, אבקש את אישורה של הכנסת להרכב הוועדות שהבאתי לפניה.

ראובן ריבלין: תודה רבה ליושב-ראש ועדת הכנסת.

ראובן ריבלין: רבותי חברי הכנסת, נצביע על הודעת יושב-ראש ועדת הכנסת.

ראובן ריבלין: מי בעד?

ראובן ריבלין: מי נגד?

ראובן ריבלין: נא להצביע.

ראובן ריבלין: הצבעה מס' 2 בעד הודעת יושב-ראש ועדת הכנסת – 65 נגד – 4 נמנעים – 2 הודעת יושב-ראש ועדת הכנסת נתקבלה.

ראובן ריבלין: רוב של 66, בצירוף קולו של יושב-ראש ועדת הכנסת הנמצא על הדוכן, נגד – 4, ושני נמנעים.

ראובן ריבלין: אני קובע שההודעה אושרה על-ידי הכנסת.

ראובן ריבלין: בבקשה, אדוני.

): תודה רבה.

): יש הודעה נוספת שטעונה אישור המליאה.

): אדוני היושב-ראש, חברי הכנסת, הכנסת החליטה בישיבתה ביום ח' באדר ב' התשס"ג, 12 במרס 2003, להעביר את ההצעה לסדר-היום בנושא: שינוע חומרים מסוכנים בכבישי הארץ, של חברת הכנסת אתי לבני, לדיון בוועדת הפנים ואיכות הסביבה.

): יושב-ראש ועדת הכלכלה, חבר הכנסת שלום שמחון, פנה לוועדת הכנסת בבקשה להעביר את ההצעה הנ"ל מוועדת הפנים ואיכות הסביבה לדיון בוועדת הכלכלה, בהתאם להוראות סעיף 13(א)(3) לתקנון הכנסת, הקובע כי "תחבורה על כל ענפיה" הינה בתחום עניינה של ועדת הכלכלה.

): גם השר הביע את הסכמתו שהנושא יועבר לוועדת הכלכלה.

): ועדת הכנסת החליטה בישיבתה היום, י"ז באייר התשס"ג, 19 במאי 2003, להמליץ לכנסת לשנות את החלטתה ולהעביר את ההצעה לסדר-היום בנושא: שינוע חומרים מסוכנים בכבישי הארץ, מדיון בוועדת הפנים ואיכות הסביבה לדיון בוועדת הכלכלה.

): כמו כן החליטה ועדת הכנסת, כי ועדת הכלכלה תקיים בעניין זה דיון משותף עם ועדת הפנים ואיכות הסביבה.

): אדוני היושב-ראש, אבקש את אישורה של הכנסת להמלצה זו.

ראובן ריבלין: ובכן, רבותי חברי הכנסת, מי בעד אישור ההצעה של ועדת הכנסת, כפי שהובאה על-ידי יושב-ראש הוועדה?

ראובן ריבלין: מי נגד?

ראובן ריבלין: נא להצביע.

ראובן ריבלין: הצבעה מס' 3 בעד הצעת ועדת הכנסת – 67 נגד – אין נמנעים – 4 הצעת ועדת הכנסת להעביר את הנושא מוועדת הפנים ואיכות הסביבה לוועדת הכלכלה נתקבלה.

ראובן ריבלין: רוב של 67, אין מתנגדים וארבעה נמנעים.

ראובן ריבלין: אני קובע שהודעת יושב-ראש ועדת הכנסת אושרה על-ידי הכנסת.

): אדוני היושב-ראש, אעבור להודעה האחרונה.

): הריני מתכבד להודיע בזאת, כי את המקום הפנוי לסיעת ש"ס בוועדה המשותפת של ועדת החוץ והביטחון וועדת הכספים לתקציב הביטחון ימלא חבר הכנסת יצחק כהן.

): תודה רבה.

): אין צורך באישור.

ראובן ריבלין: תודה רבה ליושב-ראש ועדת הכנסת על הודעתו זו.

ראובן ריבלין: אין צורך להצביע.

ראובן ריבלין: [מס' מ/23; "דברי הכנסת", חוב' ה', עמ' 682; נספחות.

ראובן ריבלין: ]

ראובן ריבלין: אני מזמין עתה את ממלא-מקום יושב-ראש ועדת החוקה, חוק ומשפט של הכנסת, חבר הכנסת ארדן.

קריאה: האם יש הסתייגויות?

ראובן ריבלין: אין הסתייגויות, כי אם היו הסתייגויות, הן היו אחת משתיים: או הולכות עם המדורות, או נדחות לאחר המדורות.

ראובן ריבלין: רבותי חברי הכנסת, אנחנו דנים בקריאה שנייה ובקריאה שלישית בהצעת חוק לשכת עורכי-הדין (תיקון מס' 29), התשס"ג-2003.

ראובן ריבלין: לא היו הסתייגויות.

ראובן ריבלין: אדוני חבר הכנסת, נא להציג את עבודת הוועדה.

גלעד ארדן: אדוני היושב-ראש, חברי חברי הכנסת, אני מתכבד להציג בפני הכנסת הצעת חוק שיזמה הממשלה ואושרה בוועדת החוקה, חוק ומשפט, ללא כל הסתייגויות, לקריאה שנייה ולקריאה שלישית.

גלעד ארדן: הצעת החוק נועדה להשלים מהלך חקיקתי שהחל עם תיקון מס' 26 לחוק לשכת עורכי-הדין, שהתקבל בחודש מרס 2000, על-ידי הכנסת הקודמת.

גלעד ארדן: תיקון מס' 26 לחוק לשכת עורכי-הדין הוסיף ללשכת עורכי-הדין מחוז חדש, את מחוז הצפון.

גלעד ארדן: צפוי כי הוספת מחוז הצפון תגדיל את הרכב המועצה הארצית של לשכת עורכי-הדין וכן את הרכב הוועד המרכזי של לשכת עורכי-הדין, ותערער את היחס והאיזון הקיים בשני הגופים בין נציגי המחוזות לנציגים הכלל-ארציים.

גלעד ארדן: לפיכך, הצעת החוק שעולה לפניכם היום מציעה להגדיל את מספר הנציגים הכלל-ארציים הנבחרים למועצה הארצית של לשכת עורכי-הדין ולוועד המרכזי שלה.

גלעד ארדן: הגדלה זו תאזן את היחס בין נציגי המחוזות לנציגים הארציים, איזון שהוא חשוב להמשך פעילותה של לשכת עורכי-הדין בישראל.

גלעד ארדן: יש לציין את הדחיפות בתיקון העומד לפניכם, שכן בחודש הבא ייערכו הבחירות הכלליות למועצה הארצית של לשכת עורכי-הדין, במקביל, כמובן, לוועדים המחוזיים של לשכת עורכי-הדין, שבהם ייבחרו לראשונה נציגי ועד המחוז הצפוני.

גלעד ארדן: כאמור, הצעת החוק מוגשת ללא הסתייגויות, ויש להדגיש כי גם בלשכת עורכי-הדין קיימת הסכמה מלאה לגביה.

גלעד ארדן: לפיכך, אני מבקש מהכנסת להצביע בעד ההצעה.

ראובן ריבלין: אני מאוד מודה לחבר הכנסת ארדן אשר הביא את ההצעה שהתגבשה בוועדת החוקה, חוק ומשפט.

ראובן ריבלין: רבותי חברי הכנסת, אנחנו עוברים להצבעה בקריאה שנייה, שכן אין הסתייגויות.

ראובן ריבלין: הצבעה אחת בקריאה שנייה.

ראובן ריבלין: בבקשה, נא להצביע.

ראובן ריבלין: אנחנו מצביעים על שם החוק וארבעת סעיפיו בקריאה שנייה.

ראובן ריבלין: הצבעה מס' 4 בעד סעיפים 1–4 - 67 נגד - אין נמנעים - 1 סעיפים 1–4 נתקבלו.

ראובן ריבלין: רוב של 67, אין מתנגדים ונמנע אחד.

ראובן ריבלין: אני קובע שהצעת חוק לשכת עורכי-הדין (תיקון מס' 29) עברה בקריאה שנייה.

ראובן ריבלין: רבותי חברי הכנסת, אנחנו עוברים לקריאה השלישית.

ראובן ריבלין: נא להצביע.

ראובן ריבלין: מי בעד?

ראובן ריבלין: מי נגד?

ראובן ריבלין: הצבעה מס' 5 בעד החוק - 70 נגד - אין נמנעים - 2 חוק לשכת עורכי-הדין (תיקון מס' 29), התשס"ג-2003, נתקבל.

ראובן ריבלין: רוב של 70 חברי הכנסת, שני נמנעים, אין מתנגדים.

ראובן ריבלין: אני קובע שהצעת חוק לשכת עורכי-הדין (תיקון מס' 29) עברה בקריאה שנייה ובקריאה שלישית.

ראובן ריבלין: רבותי חברי הכנסת, תם סדר-היום.

ראובן ריבלין: ישיבת הכנסת הבאה תתקיים מחר, יום שלישי, י"ח באייר, 20 בחודש מאי 2003 למניינם, בשעה 16:00.

ראובן ריבלין: ישיבת הכנסת נעולה.